text:
[ Home ]
[ Speeches & statements ]
Inkhulumo Leyetfulelwa Sive Ngumhlonishwa JG Zuma, Mengameli WeRiphabhliki YaseNingizimu Afrika Umhlangano WeliPhalamende Loyinhlanganisela, eKapa
11 Indlovana 2010
Somlomo Lohloniphekile;
Sihlalo Wemkhandlu Wetifundza Wavelonkhe;
Lisekela laSomlomo WeLibandla Lavelonkhe kanye naSekela Sihlalo Wemkhandlu Wetifundza Wavelonkhe;
Lisekela Mengameli weRiphabhliki, Kgalema Motlanthe;
Mhlonishwa Lijaji Lelikhulu leRiphabhliki yaseNingizimu Afrika kanye nemalunga Etebulungiswa lahloniphekile;
Isithwalandwe Mengameli Nelson Rolihlahla Mandela;
Mengameli Wangembili FW de Klerk;
Babe wetfu, Mengameli Wangembili Kenneth Kaunda weleZambia;
Bosekela mengameli bangembili;
Bondvunankhulu nabosomlomo betifundza tetfu labahloniphekile;
Sihlalo Wenhlangano Yabohulumende Basekhaya eNingizimu Afrika nabo bonkhe buholi babohulumende basekhaya;
Sihlalo Wendlu Yavelonkhe Yebaholi Bendzabuko;
Tinhloko Tetikhungo Tahulumende Letesekela Intsandvo Yelinyenti;
Mphatsi Welibhangi Lelikhulu;
Tivakashi Telikhetselo letivela emaveni angephandle, kakhulukati Sihlalo Wekhomishini Yelubumbano lwe-Afrika, Mnu Jean Ping;
Tiboshwa tetembusave tangembili kanye netigagayi tetemphi;
Malunga langemancusa alamanye emave;
Betindzaba baseNingizimu Afrika nabemave angephandle;
Takhamiti taseNingizimu Afrika;
Dumelang, molweni, goeienaand, good evening, sanibonani nonkhe emakhaya!
Siyatfokota kuba nani kulobusuku belikhetselo.
Somlomo Lohloniphekile,
Ngima embi kwenu kulobusuku balamuhla, iminyaka lengema-20 kusukela Mengameli Nelson Rolihlahla Mandela akhululwa ejele.
Sikhetse lolusuku njengelusuku lekubita loMhlangano Weliphalamende Loyinhlanganisela kute Setfule Inkhulumo Yesive, ngenhloso yekubungata sehlukanisamanti lasagucula live letfu.
Kukhululwa kwaMadiba kwaba ngenca yemzabalazo locinile webantfu beleNingizimu Afrika. Tiboshwa tetembusave tangembili kanye netigagayi tetemphi letikanye natsi lamuhla takufakazela loko ngobe tatiyincenye yaloko lokwenteka.
Nitawukhumbula kutsi linyenti lebantfu bakulelive, ngekwehlukana kwabo, basabela ngekutimisela elubitweni lwekwenta lelive libe ngulelingabuseki nalekungasebenteki kahle kulo ngenca yelubandlululo. Sibungata lolusuku netiboshwa tangembili tetembusave lesitimeme ngalokulikhetselo kutsi tihlanganyele natsi. Semukela labo labavela emaveni langesheya, Helene Pastoors, Michael Dingake baleBotswana, Mnu Andimba Toivo ya Toivo weSwapo eNamibia.
Siyajabula kuhanjelwa ngemalunga elitsimba letemtsetfo elicaleni lekuvukela umbuso laseRivonia – Lord Joel Joffe, nyalo losahlala eLondon naJaji Arthur Chaskalson. Sikhumbula siphindze sihloniphe Mnu Harry Schwarz, losishiye ngekudzabuka lokukhulu elivikini lelengcile.
Phakatsi kwalokunye, bekalilunga lelitsimba lebammeli ecaleni laseRivonia. Sendlulisa kubonga kubangani kanye nakubembutfo wemmango wemhlaba, ngekulwa kanye natsi kute sitfole inkhululeko.
Semukela ngalokulikhetselo umndeni wakaMandela.
Babe luphawu lwekutinikela lwalabanyenti labatfole bumatima ngenca yelubandlululo. Sibingelela buholi belicembu lelibusako kanye nabelidlelandzawonye, lokungumcimbi wabo welikhetselo lona.
Bakitsi nebangani,
Ngalolusuku lwelikhetselo, kumele sikhumbule ligalelo lebuholi be-National Party, labagcine babonile kutsi lubandlululo alusanandzawo.
Ngivumeleni ngisho indzima leyadlalwa nguMengameli wangembili PW Botha.
Nguye lowacalisa tinkhulumiswano letimayelana nekukhululwa kwetiboshwa tetembusave. Mengameli Botha wasebentisana Nendvuna Yetebulungiswa yangembili, Mnu Kobie Coetzee, naye lowasitwa nguDkt. Neil Barnard kanye naMnu. Mike Louw. Badlala indzima lebalulekile eluhlelweni lolwaholela ekukhululweni kwaMadiba.
Bakitsi labahloniphekile,
INingizimu Afrika kusalindzeleke ivume ngalokuphelele, indzima lebalulekile leyadlalwa nguMengameli wangembili we-ANC, Licabane Oliver Tambo, lowabeka sisekelo salelive kutsi libe sibonelo lesigcamile senkhululeko nentsandvo yelinyenti.
Bekubuholi bakhe lobuvelele, kubonela tintfo embili kanye nekucacisa kahle umbono lokwaholela ekutsaneni i-ANC icinise silandzelelo sayo sekusombulula tintfo ngekukhulumisana. Buhlakani bakhe baphindze babonakala Esivumelwaneni saseHarare, lokunguye lowasibhala waphindze wasichuba. Nguloku lokwabeka sisekelo setimemetelo letingumlandvo taMengameli FW de Klerk, eminyakeni lengema-20 leyengca.
Kuloku, Mengameli de Klerk wakhombisa sibindzi lesimangalisako kanye nebuholi lobucinile. Ngalolusuku lolukhulu kangaka, asengiphindze ngibonge indzima leyadlalwa ngulongasekho Nkt. Helen Suzman.
Sikhatsi lesidze, bekanelivi lemuntfu munye ePhalamende, afuna kube khona ingucuko. Siphindze sibonge indzima leyadlalwa ngumholi we-Inkatha Freedom Party, Inkhosi Mangosuthu Buthelezi, naye lobekafuna kukhululwe Madiba, kanye naletinye tiboshwa tetembusave nekubuya kwalabasekudzingisweni.
Sendlulisa kubonga kwetfu kummango wemave emhlaba ngekwesekela umzabalazo wetfu ngendlela lengenakunyakatiswa. Letikhatsi emlandvweni wetfu tikhombisa likhono letfu lekuhlangana, ngisho nangaphansi kwetimo letimatima, kanye nekubeka tifiso telive ngetulu kwato tonkhe letinye.
Ngekusebentisana singenta lokunyenti,
Malunga lahloniphekile,
Kulomnyaka, sitawube sicedza iminyaka lelikhulu kwasungulwa Inhlangano yeleNingizimu Afrika, leyasungulwa nga-1910. Loku kwasungula umbuso lohlangene. Kakhulu, kukhishwa kwalabamnyama kuleNhlangano bekusizatfu lesikhulu sekusungulwa kwe-African National Congress nga-1912.
Njengobe sitawube sicedza iminyaka lelikhulu ngasekupheleni kwalomnyaka, kumele sibuke kutsi sesihambe kanganani njengelive.
Malunga lahloniphekile,
Sikhumbula emavi aMadiba nakakhululwa ejele, ngicaphuna emavi akhe ngalesikhatsi atsi:
"Ngima embi kwenu, hhayi njengempholofethi kodvwa njengesisebenti senu lesititfobile.
Kutinikela kwenu nalokunebuchawe ngiko lokwente kutsi ngikwati kuma embi kwenu lamuhla.
Ngaloko ngibeka iminyaka lesele yekuphila kwami etandleni tenu."
Lamagama asikhutsata kutsi singaphumuli sidzimate sifinyelele embonweni wemmango longenabuphuya nalongasweli. Kuleminyakalishumi lemibili kwakhululwa Madiba, live letfu seligucuke kakhulu. Mengameli Mandela wahlanganisa lelive ngaphansi kwembono weNingizimu Afrika lengacwasi ngekwebulili, lengacwasi ngekwebuhlanga, yentsandvo yelinyenti nalenemphumelelo.
Njengobe sibungata kukhululwa kwaMadiba lamuhla, asesitibophetele ekwakheni likusasa lelincono lato tonkhe takhamiti taseNingizimu Afrika, letimnyama naletimhlophe. Asesichubele embili lombono Madiba lawulwela imphilo yakhe yonkhe – umbono wemmango wentsandvo yelinyenti nalokhululekile, lapho bonkhe bantfu bahlala ndzawonye ngekuthula futsi banematfuba lalinganako.
Malunga lahloniphekile,
Sibite umhlangano loyinhlanganisela ebusuku kute labanyenti eliveni letfu, basebenti, bantfwana besikolo, batewuba yincenye yalomhlangano.
Sitsatsekile ngemdlandla welusha mayelana nalomhlangano. Bantfwana labangemakhulu lamabili nemashumi lasitfupha nesitfupha labavela kuto tonkhe tifundza babambe lichaza kunkhulumomphikiswano leyandvulela Inkhulumo Leyetfulelwa Sive mayelana nendzima yelusha ekulweni nebuphuya.
Sihalalisela lobahlule bonkhe, Charlotte Le Fleur Wesikole Lesiphakeme saseWorcester, kanye nabo bonkhe lababambe lichaza kulomsebenti lomatima.
Bakitsi nebangani,
Sihlangana ngemuva kwetiyaluyalu tetemnotfo emhlabeni wonkhe.
Kulomnyaka lowengcile, sihlangabetane nekufadalala kwemnotfo kwekucala eminyakeni leli-17. Lenkinga iholele ekutseni umnotfo wetfu ulahlekelwe imisebenti lengu-900 000. Linyenti lalabalahlekelwe yimisebenti yabo ngilabo labondla imindeni lephuyile.
NgeNdlovana kulomnyaka lowengcile, hulumende, emabhizimisi, tisebenti nalabamele ummango bavumelana ngetindlela letihlanganisile tekunciphisa umtselela waletiyaluyalu tetemnotfo. Sibeke linyenti laletindlela.
Silandzele tincumo leticinile tekulwa nekufadalala kwemnotfo ngekucondzisa emalini lechitfwa nguhulumende, kakhulukati kusakhiwonchanti. Kucinisekisa kuphepha kwalabaphuyile, sichubekisele embili kwandziswa kwemali yetibonelelo, saphindze selula iminyaka yeLuhlelo Lwesondlo Sebantfwana yayewufika eminyakeni yebudzala lengu-14.
Kuleminyaka lemitsatfu letako, labanye bantfwana labatigidzi letimbili labavela emindenini lephuyile, labaneminyaka lengu-15 kuya ku-18, batawuhlomula kuLoluhlelo Lwesondlo Sebantfwana. Inhlangano Yekutfutfukiswa Kwetimboni ibekele eceleni imali lengemarandi langemabhiliyoni lasitfupha kute kusitwe tinkampani lesetidvonsa matima.
Hulumende wetfule “luhlelo lwekucecesha” lolutawuniketa tisebenti litfuba lekukhetsa kuceceshwa endzaweni yekudzilitwa emsebentini.
Lemitamo itfutfukiswe Luhlelo Lwemisebenti Yemphakatsi.
Sive sitawukhumbula kutsi ngesikhatsi Senkhulumo Leyetfulelwa Sive nga-2009, ngimemetele kutsi Luhlelo Lwekwandzisa Imisebenti Yemphakatsi lutawusungula ematfuba emisebenti langu-500 000 ngeNgongoni 2009.
Lawa ngematfuba emisebenti lasungulwe kute anikete bantfu labangasebenti liholo, lwati lwemsebenti kanye nematfuba ekuceceshwa.
Malunga lahloniphekile, Takhamiti teleNingizimu Afrika,
Kuyintfokoto kumemetela kutsi ekupheleni kweNgongoni, besesisungule ematfuba emisebenti yemmango lengu-480 00, lokungemaphesenti langema-97% elinani lesitibekele lona.
Lemisebenti isemikhakheni yekwakha, kunakekela bantfu emakhaya nasemmangweni, kanye nemiklamo yetemvelo. Sibone letinye tindzawo lesingenta ncono kuto, letitawukhomba kuchubekela embili, kufaka ekhatsi kucinisekisa imiklamo lebukene netisebenti. Siyati kutsi leti naletinye tindlela tanciphisa ngalokuphelele imitselela yekufadalala kwemnotfo.
Siyabonga ngemoya wekusebenta kwemndeni, kwemmango nekutitsandzela lokhutsata bantfu labanyenti kutsi basite labo labakhungetfwe nguletiyaluyalu tetemnotfo, ngaletikhatsi letimatima.
Malunga lahloniphekile,
Tinkhomba tetemnotfo tikhomba kutsi sesigucule simo nyalo.
Umnyakato wetemnotfo uyenyuka eNingizimu Afrika, kantsi silindzele kukhula lokuya embili. Tibalo tetisebenti letikhishwe ngeLesibili, tikhombisa kutsi nyalo umnotfo sewusungule ematfuba emisebenti kunekutsi ilahleke. Nanobe kunjalo, kusesemasinya kakhulu kucinisekisa litubane lekubuyela esimeni sangembili. Ngako hulumende ngete atihocisa tindlela takhe tekwesekela. Nyalo sesikhatsi sekubeka sisekelo sekukhula lokucinile lokuya embili, kanye nekukhula lokuletsa imisebenti leminyenti.
Tinhlelo tesakhiwonchanti setfu sesikhatsi lesidze titasisita kutsi sikhule ngekunonopha. Tinhlelo tetfu tetemfundvo netemakhono titakwandzisa kukhicita kanye nekuncintsisana kwetfu.
Luhlelo lwetfu Lwenchubomgomo Lesebenta Kutetimboni nekugcila kwetfu lokusha emisebentini lephelele, kutakwakha timboni leticinile naletemukela tisebenti letinyenti. Luhlelo lwetfu lwekutfutfukisa tindzawo tasemakhaya titakwenta ngcono umkhicito wasemakhaya, kanye netemphilo tebantfu labahlala etindzaweni tasemakhaya. Lokwesekela lisu letfu lekubuyisela umnotfo esimeni lesetayelekile nasekukhuliseni, luhlelo lwetfu lwekusisa ngetimali.
Kuleminyaka lemitsatfu letako, hulumende utawuchitsa imali lengemabhiliyoni emarandi langu-846 kusakhiwonchanti semmango. Kutekutfutsa, sitawugcina siphindze senabise umsebenti wetfu wekuchumanisa tindzawo ngemigwaco. Sitawucinisekisa kutsi kuchumanisa kwetfu kwetindzawo ngaloliwe kuyetsembeka, futsi kuhlanganiswe kancono nemachweba etfu. Kute kucinisekiswe kuniketwa kwemandla agezi, sisungule liKomiti letiNdvuna Lelibukene neteMandla, kute kwentiwe luhlelo loluhlanganisile lweminyaka lengama-20.
Phakatsi kwaletinye tintfo, loku kutawubuka ekutibandzakanyeni kwebakhiciti bemandla labatimele, nasekuvikeleni labaphuyile ekwenyukeni kwemanani agezi. Sitawusungula luhlelo lwekusebenta ngagezi lolutimele, lolwehlukile ku-Eskom Holdings. Eskom utawuchubeka nekwakha lamanye emandla ekukhicita emandla agezi aphindze ente ncono simo setiteshi takhe tagezi. Kucinisekisa kukhuliswa kwemnotfo lohlanganisako, kute sisite kukhula nentfutfuko, sisungule Umkhandlu Loweluleka Ngeluhlelo Lolwenabile Lwekuniketa Labamnyama Emandla Kutemnotfo, loluholwa nguMengameli. Kugcila kwetfu lokukhulu ekuguculeni inchubomgomo kumele kube kungenela ekusunguleni imisebenti yebantfu labasha.
Emazinga ekungasebenti kwebantfu labasha angetulu kakhulu kunelizinga lelilingene. Tiphakamiso titawubekwa kute kusitwe ngetimali etindlekweni tekucasha tisebenti talabasha, kute kukhutsatwe emafemu kutsi atsatse tisebenti letite lwati lwemsebenti lolwenele. Lokunye kwelulwa kwetinhlelo temisebenti yemmango nako kuyachutjwa. Loku kufaka ekhatsi sakhiwonchanti ezingeni lasekhaya nemiklamo lemikhulu kanye nemiklamo yekukwati kufundza nekubhala, kunakekela kwasemakhaya, kugcinwa kwetikolo kanye nemitamo yekukhulisa bantfwana labasebancane.
Kulomnyaka lowengcile sisukumise Sikhungo Sekutfutfukisa Lusha Lwavelonkhe. Siyalele loluphiko kutsi lusungule imitimba yalo, eliveni lonkhe, kute lutewukwati kusita ekucondziseni tinhlelo tekutfutfukisa ngekhatsi kuhulumende.
Malunga lahloniphekile,
Ngalesikhatsi baphatsi bacala kuphatsa emnyakeni lowengcile, sitsembise kusebenta ngemandla kute sakhe umbuso lotfutfuke ngemandla.
Sitsite kutakuba ngumbuso lophendvula etidzingweni nasetifisweni tebantfu, nalosebenta kancono nangekunonopha. Lomnyaka, wa-2010, kutakuba ngumnyaka wekwenta. Luphawu loluchaza lokuphatsa kutakuba ngulolo lwekutsi kuyati lapho bantfu bahlala khona, kuvisisa tidzingo tabo futsi kuphendvula ngekunonopha. Hulumende kumele asebente ngekunonopha, ngemandla nangekuhlakanipha.
Sitawulindzela Sigungu lesiphetse kanye Nemsebenti waHulumende kutsi bahambisane nalombono. Sakha umbuso logcile ekusebenteni, ngekwenta ncono kuhlela kanye netinhlelo tekulandzelela kusebenta nekulinganisa. Kumele futsi sihlanganise tindlela tekulinganisa kutebulili Eluhlelweni lwaHulumende Lwekwenta. Loluhlelo lwekwenta lutawucinisekisa kutsi bomake, bantfwana nebantfu labakhubatekile bakwati kufinyelela kumatfuba ekutitfutfukisa.
Sinentfokoto yekumemetela indlela lensha yekwenta tintfo kuhulumende.
Umsebenti wematiko utawukalwa ngemiphumela, letfutfukiswe ngeluhlelo lwetfu lwekulandzelela kusebenta nekulinganisa. Tindvuna letibukene nemphumela lotsite, titawusayina naMengameli sivumelwano lesichaza ngalokubanti ngekusebenta kwato. Lesivumelwano sitawuchaza kutsi yini lokumele yentiwe, kanjani, ngubani, esikhatsini lesinganani nekutsi ngutiphi tindlela tekukala kanye netinsita letitawusetjentiswa.
Njengobe nati, sitibophetele etintfweni letisihlanu letisetulu eluhlwini: imfundvo, temphilo, kutfutfukisa tindzawo tasemakhaya, kusungula imisebenti lemihle kanye nekulwa nebugebengu. Ngetulu kwaloko, sitawusebentela kwenta ncono kusebenta kahle kwahulumende wasemakhaya, kutfutfukiswa kwesakhiwonchanti kanye nekuhlaliswa kwebantfu. Sitsembisa kwenta iminyakato leyinsika lelibangise ekutfolweni kwalemiphumela.
Sibeke imfundvo nekutfutfukiswa kwemakhono enkhabeni yetinchubomgomo talohulumende. Eluhlelweni lwetfu lwa-2010, sifuna kwenta ncono likhono lebantfwana betfu lekukwati kufundza, kubhala nekubala eminyakeni lesisekelo. Ngaphandle kwekwenta loku, singete sakwati kwenta ncono lizinga lemfundvo. Tibalo temfundvo lesitibekele tona timalula kodvwa tinebungoti. Sifuna bafundzi nemathishela babe sesikolweni, eklasini, ngesikhatsi, bafundza futsi bafundzisa ema-awa lasikhombisa ngelusuku.
Sitawusita bothishela ngekubanikela luhlelo lwetifundvo lwemalanga onkhe loluchaza kabanti. Kubafundzi, sitawuniketela ngetincwadzi temsebenti lokumalula kutisebentisa letibhalwe ngato tonkhe tilwimi letili-11. Kusukela kulomnyaka kuya embili, onkhe emabanga lesi-3, 6 nele-9 batawubhala tivivinyo tekukwati kubhala nekubala kanye netenyumeresi lokutivivinyo letitawenganyelwa ngalokutimele. Sihlose kwenyusa lizinga lekuphumelela laletivivinyo kwanyalo lelisemkhatsini kwama-35 na-40% kuyewufinyelela lokungenani kuma-60% nga-2014. Imiphumela itawutfunyelwa kubatali kute balandzelele inchubekelembili.
Ngetulu kwaloko, ngasinye setikolo tetfu letingu-27 000 sitawuhlolwa tikhulu Telitiko Lemfundvo Lesisekelo. Loku kutawurekhodwa embikweni lobhaliwe locwaningekako. Sihlose kwenyusa linani lebafundzi bamatikuletjeni labakhona kwemukelwa emanyuvesi kutsi lifinyelele ku-175 000 ngemnyaka nga-2014.
Sicela kutsi batali babambisane natsi ekwenteni loku kube yimphumelelo.
Semukela sitatimende semnyaka lowengcile lesakhishwa tinhlangano temathishela letintsatfu, NAPTOSA, SADTU ne-SAOU, sekucinisa futsi nekutibophetela kwabo Emkhankasweni Wekufundza Nekufundzisa Lokusezingeni Leliphakeme kusukela ekucaleni kwa-2010.
Malunga lahloniphekile,
Kumele sisise kulusha lwetfu kute sicinisekise kutsi sinetisebenti letinemakhono naletikwatiko kusebenta kute kwesekelwe kukhula nekusungulwa kwemisebenti.
Ngaloko sihlela kwandzisa kuceceshwa kwalabaneminyaka yebudzala lengu-16-25 etikhungweni temfundvo nekucecesha. Loku kutasenta sikwati kuniketa imfundvo litfuba lesibili, kulabo labangakulungeli kuya emanyuvesi. Sisebentisana netikhungo temfundvo lephakeme kute kucinisekiswe kutsi bafundzi labakulungele batfola lusito lwetimali, ngeLuhlelo Lwavelonkhe Lwekusita Bafundzi Ngetimali. Siphindze satibekela emanani ekutfutfukiswa kwemakhono, kute kukhicitwe labanye bonjiniyela nabochwepheshe, kuphindze kwenyuswe linani labothishela labakufanele kufundzisa Tibalo neSayensi.
Kumele futsi senyuse linani lalabasha labangenela tinhlelo tekufundza ngemisebenti emikhakheni letimele nasemkhakheni wahulumende.
Lomunye umphumela lobalulekile kucinisekisa imphilo lendze nalekahle yato tonkhe takhamiti teleNingizimu Afrika. Sitawuchubeka nekwenta ncono luhlelo lwetfu lwetemphilo. Loku kufaka ekhatsi kulungisa tibhedlela nemitfolamphilo, kanye nekwenta ncono timo tekusebenta tetisebenti tetemphilo. Sibambisene neLibhange Lekutfutfukisa Le-Afrika LeseNingizimu kute kwentiwe ncono kusebenta kwetibhedlela temmango kanye nemahhovisi ato etifundza. Siphindze sisebentisane neLibhange Lekutfutfukisa Le-Afrika LeseNingizimu kanye neNhlangano Letfutfukisa Timboni, eluhlelweni lwebudlelwane kuhulumende nalabatimele kute kwentiwe ncono tibhedlela kanye nekusita imiklamo ngetimali.
Malunga lahloniphekile,
Kumele sibukane nekutsi umjikeleto wemphilo kusukela esikhatsini sekutalwa, wehle kusukela eminyakeni lengama-60 nga-1994 kuye wufinyelela ngephansi kweminyaka lengama-50 lamuhla. Ngako siyangenelela ngenhloso yekunciphisa emazinga ekufa kwebantfwana lababelekwako, kute kuncishiswe kwesuleleka ngeSandvulelangculazi lokusha kanye nekwelashwa kweSandvulelangculazi nesifo sesifuba ngalokuyimphumelelo.
Sitawuphindze sinciphise kufa kwetinswane ngeluhlelo lwekugonywa kwetinswane letinyenti. Sitawubuyisela tinhlelo tetemphilo etikolweni.
Sitakwenta tonkhe tetsembiso lesatenta Ngelusuku LweNgculazi LweMhlabawonkhe letimayelana netindlela letinsha tekuvikela nekwelapha Sandvulelangculazi. Umsebenti uyachubeka kute kucinisekiswe kutsi umsebenti uhambisana nesikhatsi lesibekiwe. Sitawuphindze sichubeke nemalungiselelo ekusungula luhlelo lwemshwalense wetemphilo velonkhe.
Takhamiti taseNingizimu Afrika,
Sisebenta kamatima kucinisekisa kutsi wonkhe umuntfu eNingizimu Afrika utiva aphephile kanye nekutsi kuphephile. Sitawuchubekisela embili umsebenti wetfu wekunciphisa bugebengu lobukhulu nalobuneludlame, siphindze sicinisekise kutsi luhlelo lwetebulungiswa lusebenta kahle.
Setfula tinhlelo tekwenyusa linani lemaphoyisa ngemaphesenti lalishumi kuleminyaka lemitsatfu letako.
Sikhombe kulwa nekutsatselwa timoto, kwebelwa kwemabhizimisi netindlu, kanye nebugebengu lobenteka ngekutsintsana lobunjengekubulala, kuhlukumeta ngekwelucansi kanye nekushaya, njengetintfo letisetulu eluhlwini lwetintfo letibalulekile. Sonkhe sinendzima lokumele siyidlale.
Asitibandzakanye netinkhundla temmango letibukene nekuphepha. Asesiyekele kutsenga timphahla letintjontjiwe. Asilungele kuniketa emaphoyisa lwati lolumayelana netento tebugebengu.
Ngekusebentisana sitabehlula bugebengu.
Bakitsi netivakashi letihloniphekile,
Bohulumende basekhaya kumele basebente.
Bomasipala kumele bente ncono kuniketelwa kwetindlu, emanti, tekuhanjiswa kwemangcoliso, gezi, kutfutfwa kwetibi kanye nemigwaco. Sibambe umhlangano nabosodolobha kanye nebaphatsi babomasipala emnyakeni lowengcile.
Loku kunikete litfuba lekubona tintfo letingabonakali ngetincabhayi lebanato bohulumende basekhaya. Siphindze savakashela imimango nabomasipala labehlukehlukene, kufaka ekhatsi iBalfour eMpumalanga kanye neThembisa eGauteng. Ngemuva kwekuvakashela eBalfour, sitfumele litsimba lemalunga layimfica etindvuna kutsi avakashele lendzawo kute ayewubukana netindzaba letiphakanyiswe ngummango.
Tindzaba letinyenti setivele tiyabukisiswa.
Ngiyalele tindvuna kutsi tibukane netindzaba letisasele.
Sisasho futsi kutsi atikho tikhalo letivumela ludlame nekucekelwa phansi kwemphahla. Siyalele tikhungo letibukene nekulandzelwa kwemtsetfo kutsi titsatse tinyatselo leticinile kulabo labangahloniphi umtsetfo eBalfour nakuletinye tindzawo. NgeNgongoni 2009, ikhabinethi ivume lisu lekugucula kusebenta kwetintfo kubohulumende basekhaya. Loku kutawucinisekisa kutsi bohulumende basekhaya banebuphatsi lobufanele, nemakhono ekuphatsa kanye newebuchwepheshe.
Kulomnyaka wekwenta, asibambisaneni ekwenteni bohulumende basekhaya babe ngumsebenti wakhe wonkhe umuntfu. Sisebentela kwenta ncono tindzawo tekuhlala letingakahleleki kanye nekuniketela ngetinsita letifanele kanye nebunini bemhlaba lokungenani kumakhaya langu-500 000 nga-2014. Sihlela kubekela eceleni emahektha langetulu kwa-6 000 emhlaba losedvutane nemmango kute kwakhiwe kuwo tindlu talabahola kancane naletingabiti kakhulu.
Umtamo lomusha loyinsika kutawuba kucabangela bantfu labahola kakhulu kute batfole kusitwa ngetimali nguhulumende, kodvwa lokubonakala bahola kancane ngendlela yekutsi abakulungeli kusitwa ngemabhange kutsi batsenge tindlu. Sitawubeka sikhwama sesicinisekiso semali lengemarandi layibhiliyoni yinye kute sikhutsate bemabhange latimele kanye neluphiko lwetetindlu, kutsi basungule umkhicito lomusha lotawuhlangabetana netimfuno tetindlu.
Bakitsi,
Emnyakeni lowengcile sitsite, bantfu basemakhaya nabo banelilungelo lekuba nagezi, emanti, imithoyi lehanjiswa ngemanti kanye nemigwaco.
Satsi kumele babe netindzawo tetemidlalo kanye netindzawo letinetitolo tekutsenga letinkhulu letincono njengaleto tasemadolobheni.
Kuloku, sisukumise indzawo yekucala lokutawuhlolwa kuyo Luhlelo Loluphelele Lwekutfutfukisa Tindzawo Tasemakhaya eGiyani, eLimpopo, ngeNgci emnyakeni lowengcile. Kusukela ngaleso sikhatsi, sekwakhiwe tindlu letingama-231. Kuphindze kwaba nenchubekelembili ekuniketelweni kwesakhiwonchanti kute kwesekelwe kutfutfukiswa kwetekulima, kanye nekuceceshwa kwemalunga emmango. Kufinyelela etikhungweni tetemphilo netemfundvo kwentiwe ncono.
Senta tinhlelo letinjengaleto etindzaweni letisikhombisa eliveni lonkhe, letizuzisa emawadi langu-21. Nga-2014, sihlose kuba netindzawo letinjalo kumawadi langu-160. Sifuna emakhaya langu-60% kuletindzawo kutsi ahlangabetane netidzingo tawo tekudla emkhicitweni wabo nga-2014.
Kancane kancane kutawulunga, njengobe kusho sisho, tintfo letinkhulu ticala ngaletincane.
Kumele futsi sihlanganise kancono tinhlelo teluhlelobusha lwemhlabatsi kanye netinhlelo letesekela tekulima. Imphumelelo yetfu kulomkhakha itawukalwa ngekwenyuka kwelinani lebalimi labalima etindzaweni letincane labagcina sebakwati kutimela kutemnotfo.
Somlomo Lohloniphekile naSihlalo Wemkhandlu Wetifundza Wavelonkhe,
Asisilo live lelinemanti lamanyenti.
Kodvwa sisalahlekelwa ngemanti lamanyenti ngemaphayiphi lavutako nangesakhiwonchanti lesingakalungi. Sitawube sibeka tindlela tekunciphisa kulahlekela kwetfu ngemanti ngelinani lelinguhhafu nga-2014.
Malunga lahloniphekile,
Njengencenye yemitamo yetfu yekukhutsata kukhula kutemnotfo, sisebentela kunciphisa tindleko tekuchumana. Ummango weleNingizimu Afrika ungabuka embili kulokunye futsi kunciphisa ngalokubanti, emanani abomakhalekhikhini, lucingo lwasendlini kanye netincingo temmango. Sitawusebentela kwenyusa sivinini siphindze sicinisekise emazinga lasetulu etinhlelo te-intanethi, ngekuhambisana nenkhambiso yemave emhlaba.
Takhamiti teleNingizimu Afrika,
Lohulumende utawucinisekisa kutsi imphahla yendalo netinsita letitfolakala endalweni tivikeleke kahle, nekutsi tiyachubeka nekukhuliswa.
Ngekubambisana neleBrazil, Indiya neChina, kuhlanganisa neleMelika, lemele emave latfutfukile, sifake ligalelo lelivakalako ekwemukelweni kwesivumelwano Emhlanganweni Wekugucuka Kwesimo Selitulu waseCopenhagen ngeNgongoni kulomyaka lowengcile.
Nanobe kungakefiki lapho kudzingeka khona, kodvwa kusinyatselo lesibalulekile njengobe onkhe emave aphendvula kulokugucuka kwesimo selitulu. Sitawusebenta ngemandla nebalingani betfu bemave emhlaba ngenhloso yekufinyelela esivumelwaneni lesibophako nalesisemtsefweni. njengeNingizimu Afrika, sitibophetele ngekutitsandzela emananini lesitibekele wona ekunciphisa kungcoliswa kwemoya, kantsi sitawuchubeka nekusebentela kuhlangabetana nendlelasu yetfu yesikhatsi lesidze yekunciphisa kugucuka kwesimo selitulu.
Malunga lahloniphekile,
Sitawucinisa imitamo yetfu yekuchubekisela embili tinhloso teNingizimu Afrika emhlabeni wonkhe. Sitawesekela imitamo yekunonophisa kuhlangana kutembusave nakutemnotfo kwesifundza se-SADC, kanye nekukhutsata kuhwebelana nekusisa emkhatsini kwemave akulesifundza. INingizimu Afrika iyachubeka nekudlala indzima lesembili emitameni yelivekati kute kuciniswe Lubumbano Lwe-Afrika netinhlaka talo, kanye nekusebentela bunye. Sitawugcila kutemandla ekuniketeni kabusha emandla Budlelwane Lobusha Bekutfutfukiswa kwe-Afrika, njengendlelasu yekutfutfukisa temnotfo kulelivekati.
Takhamiti teleNingizimu Afrika,
Umsebenti waHulumende kumele usabele elubitweni lwekwenta lesigamu sibe ngulesinye sekusebenta ngekunonopha kanye nekusebenta kwembuso lokwentiwe ncono. Sidzinga kusebenta ngalokuncomekako nangemandla. Sidzinga tisebenti tahulumende letitimisele, letinemakhono naletinakekela tidzingo tetakhamiti. Hulumende sewuvele usebentela ekutfutfukiseni nasekwetfuleni luhlelo lwekutfutfukisa umsebenti wahulumende, lolutawubeka inkhambiso necophelo etisebentini tahulumende kuyo yonkhe imikhakha.
Malunga lahloniphekile,
Sichubekisa imitamo yetfu yekucedza inkhohlakalo nekweba eluhlelweni lwekuniketwa kwemisebenti nemathenda, naseticelweni tetincwadzi tekushayela, kutibonelelo tahulumende nakubomatisi, phakatsi kwalokunye. Siyajabula ngenchubekelembili hulumende lasayentile kuleminye imikhakha. Kuleliviki, sicedze kukhokhelwa kwetibonelelo tahulumende letinenkhohlakalo letingu-32 687, letibita imali lengemarandi latigidzi letingu-180. Likomiti letiNdvuna Lelibukene neNkhohlakalo lisabuka tindlela tekucedza nya inkhohlakalo.
Ngekusebentisana singenta lokunyenti.
Bakitsi,
Njengobe nati, setfule Inombolo Yekutsintana Nelihhovisi LaMengameli kute sente hulumende nelihhovisi laMengameli lifinyeleleke kummango, kanye nekusita kuvulela kweftulwa kwetinsita letivalelekile. Lenombolo yamengameli imele kutimisela kwetfu ekwenteni tintfo kuhulumende ngalokwehlukile.
Kwente umehluko etimphilweni tetakhamiti letinyenti teleNingizimu Afrika.
Singabala Nkt. Buziwe Ngaleka waseMount Frere, lowaba nesicelo sekucala lesasitsatsa lebesimayelana nemphesheni yemyeni wakhe longasekho, lolu kwaba lucingo lolwatsatfwa elusukwini lwekucala kwekusebenta kwalenombolo. Sinaye emkhatsini kwetfu lamuhla.
Emkhatsini kwetfu sinaMnu. Nkululeko Cele, lowasitwa kutfola tincwadzi tamatisi, lokwamenta wakwati kubhalisa eNyuvesi yeThekhinoloji yaseTshwane.
Leti tindzaba letimbili nje kuphela temphumelelo emkhatsini kwaletinyenti. Kuleti naletinye tibonelo, sibona butsakatsaka lokumele bulungiswe tinhlaka tahulumende letahlukahlukene. NgaSomlomo, simeme titfunywa temacembu lahlukene ePhalamende kutsi avakashele sikhungo setincingo, kute Emalunga Ephalamende atotibonela umsebenti lowentiwako.
Bakitsi nebangani,
Ngichaze tincenye letimbalwa teluhlelo lwetfu lwa-2010, kutibophetela kwetfu sisonkhe njengahulumende kubantfu beleNingizimu. Inkhulumo Leyetfulelwa Sive iniketa sibutsetelo lesibanti seluhlelo lwetfu lwekwenta. Tindvuna titawuniketa umbiko lowenabile ngalesikhatsi tetfula tinkhulumo tawo Temcombelelotimali.
Malunga lahloniphekile, takhamiti teleNingizimu Afrika,
NgeLweti kulomnyaka, sitawube sigubha umnyaka wa-150 wekufika kwemaNdiya eNingizimu Afrika. Kuniketa litfuba lekubona kubaluleka kwesandla lesifakwe ngummango wemaNdiya emikhakheni yetemisebenti, temabhizimisi, tesayensi, temidlalo, tenkholo, tebuciko, temasiko kanye nasekutfolweni nasekuhlanganisweni kwentsandvo yetfu yelinyenti.
Bakitsi nebangani,
Asengitsatse lelitfuba ngiphindze ngendlulise emavi endvudvuto kuHulumende kanye nebantfu baseHaiti ngenhlekelele nekufa lokubuhlungu lokubavelele. Siyajabula kutsi litsimba lebasiti betfu likwatile kuyewusita. Ngitsandza kubonga sakhamuti seleNingizimu Afrika lesihlala singahluleki kusita njalo etikhatsini tetinhlekelele, siphindze sisite tsine ekukhuliseni umbono wekuba ngummango lonakekelako. Semukela Dkt. Imtiaz Sooliman we-Gift of the Givers lesinaye lapha lamuhla.
Bakitsi beleNingizimu Afrika,
Kubanjwa kwemidlalo Yendzebe Yemhlaba ye-FIFA kwenta 2010 abe ngumnyaka wekwenta mbamba. Sichitse iminyaka leminyenti sihlelela leNdzebe Yemhlaba. Sisalelwe tinyanga letintsatfu kuphela. Kantsi sitimisele kwenta lemidlalo ibe yimphumelelo. Sakhiwonchanti, tekuvikeleka kanye naletinye tinhlelo setikhona kute kucinisekiswe umchudzelwano loyimphumelelo. Njengesive, kumele sibonge Likomiti Leligcugcutelela Imidlalo ya-2010 ngemtamo wabo lomuhle. Sifisela Sihlalo weLikomiti Leligcugcutelela Lemidlalo, Irvin Khoza, Sikhulu Lesisetulu Danny Jordaan kanye nemceceshi weBafana Bafana, Carlos Alberto Parreira, konkhe lokuhle kuletinyanga letilandzelako.
Mengameli Mandela bekasembili ekusiteni lelive kutsi litfole emalungelo ekubamba lomdlalo lomkhulu nakangaka. Ngako kumele sente leNdzebe Yemhlaba ibe yimphumelelo kute sihloniphe yena. Bakitsi, asesisekele licembu lesive i-Bafana Bafana. Ngingulomunye walabakholwelwa ekutseni i-Bafana Bafana itawugila timanga. Lokukhulu, tsenga lithikithi lakho!
Sonkhe asitsengeni emathikithi kusenesikhatsi kute sikwati kuhambela lemidlalo.
Bakitsi beleNingizimu Afrika,
Njengobe sibungata kukhululwa kwaMadiba lamuhla, siyaphindza futsi sitibophetela ekubuyisaneni, kulubumbano lwavelonkhe, eliveni lelite buhlanga kanye nasekwakheni likusasa lelincono sisonkhe njengetakhamiti teleNingizimu Afrika, labamnyama nalabamhlophe.
Siholwa nguloko Madiba lakusho ngalesikhatsi asebhokisini atekiswa licala, nakatsi:
"Imphilo yami yonkhe ngiyinikele kulomzabalazo webantfu base-Afrika.
Ngilwe nekubuswa ngulabamhlophe, ngalwa nekubuswa ngulabamnyama.
Ngilondvolote umcondvo wemmango wentsandvo yelinyenti nalokhululekile, lapho bonkhe bantfu batewuhlala ndzawonye ngekuthula, futsi banematfuba lalinganako.
Lona ngumbono lengifuna kuwuphilela nekutsi ngiwubone.
Kodvwa nakunesidzingo, ngumbono lengitimisele kuwufela."
Ngikhutsatwa luphawu lwetfu Madiba, kuyinhlonipho kimi kuniketela Lenkhulumo Leyetfulelwa Sive yanga-2010 kuwo onkhe emachawe nemachawekati, ladvunyiswako nalangakadvunyiswa, latiwako nalangatiwa.
Asibambisane kute sente lomnyaka wekwenta ube nguloyimphumelelo eliveni letfu.
Ngiyabonga.
Issued by: The Presidency
11 February 2010


c: text/html

text:
Manzini
Manzini (síNgísi, Manzini), district yeUmbuso weSwatini.
[hlela] Base Manzini
[hlela] Tinkhundla yeManzini
- Inkhundla Ekukhanyeni. Imiphakatsi: Bhekinkhosi, Ebutfonweni, Embheka, Engcayini, Engwazini, Enkiliji, Ensenga, Enyakeni, Esankolweni, Eswaceni, Kantunja, Maliyaduma, Mdayaneni, Mkhulamini.
- Inkhundla Hlambanyatsi. Imiphakatsi: Dingizwe, Lundzi, Mbangave, Mlindazwe, Zondwako.
- Inkhundla Kwaluseni. Imiphakatsi: Kwalusenimhlane, Logoba.
- Inkhundla Lamgabhi. Imiphakatsi: Dudusini, Emhlangeni, Engwenyameni, Kalamgabhi, Kaluhleko.
- Inkhundla Lobamba Lomdzala. Imiphakatsi: Luyengo, Malkerns.
- Inkhundla Ludzeludze. Imiphakatsi: Ekudzeni, Enkamanzi, Esibuyeni, Esigombeni, Mbekelweni, Usweni, Zombodze.
- Inkhundla Mafutseni. Imiphakatsi: Engculwini, Etimbutini, Kabhudla, Kankhambule, Luhlokohla, Mafutseni.
- Inkhundla Mahlangatja. Imiphakatsi: Bhahwini, Ebuseleni, Eludvondvolweni, Eluzelweni, Emambatfweni, Empolonjeni, Kazulu, Mgomfelweni, Nsangwini, Sigcineni.
- Inkhundla Mangcongco. Imiphakatsi: Dwalile, Mafutseni, Mangcongco, Ncabaneni, Sandlane.
- Inkhundla Manzini North. Imiphakatsi: Edwaleni, Emakholweni, Mnyenyweni, Mzimnene.
- Inkhundla iNingizimu Manzini. Imiphakatsi: Lwandle, Mjingo, Moneni, Zakhele.
- Inkhundla Mkhiweni. Imiphakatsi: Dvokolwako, Ekutsimleni, Mbelebeleni.
- Inkhundla Mtfongwaneni. Imiphakatsi: Bulunga, Ehlane, Gundwini, Lwandle, Ndlandlameni.
- Inkhundla Ngwempisi. Imiphakatsi: Bhadzeni I, Bhadzeni II, Elushikishini, Emahhashini, Emaqudvulwini, Engcoseni, Enhlulweni, Etshebovu, Khabonina, Mgazini, Velezizweni.
- Inkhundla Nhlambeni. Imiphakatsi: Dwaleni, Kashali, Njelu.
- Inkhundla Ntondozi. Imiphakatsi: Egebeni, Empini, Endlini Lembi, Kandinda, Ncabaneni, Ntondozi.

robotstxt: allowed

filter: keep


text:
Umndeni
Umndeni (síNgísi, family).
[hlela] Tihlobo
Tihlobo (síNgísi, relatives) ngebantfu labatalana nawe nobe kanye nebatali bakho.
[hlela] Gogo
Gogo ngumake wababe wakho, nobe ngumake wamake wakho. Liswati alibi nagogo munye, ngoba phela dzadzewabogogo lomncane naye ngugogo kepha yena ubitwa ngagogoncane(gogo lomncane). Lomdzala-ke yena kutsiwe ngugogo lomdzala. Umnakabogogo naye ngugogo kepha yena ubitwa ngagogo lomdvuna.
[hlela] Mkhulu
Mkhulu ngubabe wamake wakho nobe babe wababe wakho. Nobe futsi ngumuphi umuntfu lomdvuna losaluphele ubitwa ngaye mkhulu. Umnakabomkhulu naye ngumkhulu, lomncane kutsiwa ngumkhulu lomncane. Lomdzala kutsiwe ngumkhulu lomdzala/lomkhulu.
[hlela] Babe
Babe ngulendvodza lekutalako, lekunakekelako. Labanye betfu bobabe abasitali kepha basikhulisile. Babe unebanakabo nabodzadzewabo latalwa nabo. Labadzala kunakuye bobabelomkhulu, labancane kunaye bobabe lomncane. Labasikati bobabe lomsikati. Indvodza letsetse make wakho ibe ingakutali uyibita ngababe lomncane. Nobe sewuhlonipha umuntfu lomdvuna losamdzala umbita ngababe.
[hlela] Make
Make ngulomsikati lowakubeleka nobe lowakukhulisa. Nakunobe ngumuphi umuntfu lomsikati losesigabeni sebufati ubitwa ngamake. Dzadzewabomake lomdzala ngumamkhulu (make lomkhulu), lomncane ngumake lomncane (ncane). Umnakabomake yena ngumalume.
[hlela] Umnaka
Ngumuntfu lomdvuna lotalwa ngubabe nobe ngumake. Nebafana bababe lomncane nalomkhulu banaka. Nabontsanga nabo banaka nawubahlonipha.
[hlela] Dzadze
Ngumuntfu lomsikati lesitalana naye. Nemantfombatane ababe lomncane nalomkhulu bodzadze. Nemantfombatane lalinganako abitana ngabodzadze.


text:
Mswati III
Makhosetive Dlamini (19 Mábasa 1968), Mswati III Ngwenyama Umbuso weSwatini (25 Mábasa 1986). Babe weNgwenyama Sobhuza II, make wengonyama Indovukazi Ntombi Tfwala.
[hlela] kukhula
Makhosetive watalwa waba munye kuLaTfwala atalwa yinkhosi Sobhuza II mhla tilishumi nemfica kumabasa nga-1968,Makhosetive ukhulele ETjeni lobekusigodlo senkhosi sobhuza II angena sikolwa emaSundvwini waphindza wafundza naseLozitha Palace school .kutsite nakufika sikhatsi sekutsi angene esikolweni semabanga lasetulu,Makhosetive wawela tilwandle wayofundza eNgilandi.
[hlela] Bukhosi
Ngemnyaka wa-1982 ingonyama Sobhuza II wakhotsama ,Makhosetive wabe sewubuyiselwa ekhaya kutolungisela kutsatsa bukhosi. Ngaleso sokhatsi abeneminyaka lelishumi nakune. Nga-1983 wabe asatfulwa esiveni Ngenyanga yenyoni. Mhla tingemashumi lamabili nesihlanu kumabasa nga-1986 Makhosetive wabekwa njengeNkhosi yemaSwati wabe asanikwa libito laMswati wesitsatfu.
[hlela] Emakhosikati
ALishumi nakutsatfu:
- Inkhosikati LaMatsebula.
- Inkhosikati LaMotsa.
- Inkhosikati LaMbikiza (1986): Sibonelo Mngomezulu (16 íNhlaba 1969).
- Inkhosikati LaNgangaza: Carol Dlamini.
- Inkhosikati LaHwala: Putsoana Hwala (1974).
- Inkhosikati LaMagwaza: Delisa Magwaza (1974).
- Inkhosikati LaMasango (íNgci 2000): Senteni Masango (1981).
- Inkhosikati LaGija (íNkhwekhwéti 2002): Angel Dlamini.
- Inkhosikati LaMagongo (íNhlaba 2002): Nontsetselo Magongo.
- Inkhosikati LaMahlangu (Lídvúba 2002): Zena Soraya Mahlangu (1984).
- Inkhosikati LaNtentesa (26 íNkhwekhwéti 2005): Noliqhwa Ayanda Ntentesa (1981).
- Inkhosikati LaDube (11 íNhlaba 2005): Nothando Dube.
- Inkhosikati LaNkambule (14 Mábasa 2007): Phindile Nkambule.
[hlela] Liphovela
Mabili:
- Colile Nosipho Magagula, Bhimbídvwane 2007.
- Phindile Nkambule, íNyoni 2007.
[hlela] Bantfwana
Bangemashumi lamabili nelisontfo bantfwana.


text:
Tifundza yeSwatini
Tifundza yeSwatini. Swatini kwéhlukánisa kune districts: Hhohho, Lubombo, Manzini, Shiselweni. Baéhlukánisa 55 tinkhundla, baéhlukánisa imiphakatsi.
[hlela] Umlandvo
Kusitfupha tifundza yeSwatini, 1968[1]: Bremersdorp, Hlatikulu, Mankaiana, Mbabane, Pigg's Peak, Stegi.
[hlela] Districts
[hlela] Hhohho
- Inkhundla Hhukwini. Imiphakatsi: Dlangeni, Lamgabhi.
- Inkhundla Lobamba. Imiphakatsi: Elangeni, Ezabeni, Ezulwini, Lobamba, Nkanini.
- Inkhundla Madlangempisi. Imiphakatsi: Ebulanzeni/Buhlebuyeza, Emzaceni, Kadvokolwako, Kaguquka, Kazandondo.
- Inkhundla Maphalaleni. Imiphakatsi: Emcengeni, Emfeni, Entsanjeni, Esitseni, Kasiko, Mabeleni, Madlolo, Maphalaleni, Nsingweni.
- Inkhundla Mayiwane. Imiphakatsi: Emfasini, Herefords, Mavula, Mkhuzweni, Mkhweni.
- Inkhundla éMbábáne East. Imiphakatsi: Corporation, Fonteyn, Gobholo, Maqobolwane, Mcozini, Mncitsini, Mntulwini, Sidwashini.
- Inkhundla éMbábáne West. Imiphakatsi: éMbábáne I, éMbábáne II, éMbábáne III, éMbábáne IV, éMbábáne V, éMbábáne VI, Bahai, Mangwaneni.
- Inkhundla Mhlangatane. Imiphakatsi: Mangweni, Manjengeni, Mavula, Malibeni, Mpofu, Ndvwabangeni, Nhlanguyavuka, Nyakatfo, Sidwashini, Zinyane.
- Inkhundla Motjane. Imiphakatsi: Ekupheleni, Esigangeni, Luhlendlweni, Mantabeni, Motjane, Mpolonjeni, Sipocosini.
- Inkhundla Ndzingeni. Imiphakatsi: Bulandzeni, Emgungunlovu, Emvuma, Ludlawini, Ndzingeni, Ngowane, Nkamanzi.
- Inkhundla Nkhaba. Imiphakatsi: Ejubukweni, Ekuvinjelweni, Emdzimba, Nkaba.
- Inkhundla Ntfonjeni. Imiphakatsi: Hhelehhele, Kandwandwe, Lomshiyo, Mashobeni, Mshingishingini, Mvembili, Vusweni.
- Inkhundla Piggs Peak. Imiphakatsi: Bulembu, Ekwakheni, Enginamadolo, Ensangwini, Kamkhweli, Luhhumaneni.
- Inkhundla Timpisini. Imiphakatsi: Kahhohho, Mashobeni, Mvembili, Ndlalambi/Ludzibini.
[hlela] Lubombo
- Inkhundla Dvokodvweni. Imiphakatsi: Enjabulweni, Etjedze, Malindza, Mampempeni, Mdumezulu, Mhlangatane, Sigcaweni.
- Inkhundla Hlane. Imiphakatsi: Hlane, Khuphuka, Ntandweni, Sikhuphe.
- Inkhundla Lomahasha. Imiphakatsi: Lomahasha, Mafucula, Shewula, Tsambokhulu.
- Inkhundla Lugongolweni. Imiphakatsi: Langa, Makhewu, Mlindazwe, Sitsatsaweni.
- Inkhundla Matsanjeni. Imiphakatsi: Lukhetseni, Mambane, Maphungwane, Tikhuba.
- Inkhundla Mhlume. Imiphakatsi: Mhlume, Simunye, Tabankulu, Tshaneni, Vuvulane.
- Inkhundla Mpholonjeni. Imiphakatsi: Kashoba, Ndzangu, Ngcina.
- Inkhundla Nkilongo. Imiphakatsi: Crooks, Gamula, Lunkufu, Mayaluka, Ngcampalala.
- Inkhundla Siphofaneni. Imiphakatsi: Hlutse, Kamkhweli, Macetjeni, Madlenya, Maphilingo, Mphumakudze, Nceka, Ngevini, Tambuti.
- Inkhundla Sithobela. Imiphakatsi: Luhlanyeni, Mamiza, Nkonjwa.
- Inkhundla Somntongo. Imiphakatsi: Canerbury, Kavuma, Mabantaneni, Nkhanini, Sifuntaneni.
[hlela] Manzini
- Inkhundla Ekukhanyeni. Imiphakatsi: Bhekinkhosi, Ebutfonweni, Embheka, Engcayini, Engwazini, Enkiliji, Ensenga, Enyakeni, Esankolweni, Eswaceni, Kantunja, Maliyaduma, Mdayaneni, Mkhulamini.
- Inkhundla Hlambanyatsi. Imiphakatsi: Dingizwe, Lundzi, Mbangave, Mlindazwe, Zondwako.
- Inkhundla Kwaluseni. Imiphakatsi: Kwalusenimhlane, Logoba.
- Inkhundla Lamgabhi. Imiphakatsi: Dudusini, Emhlangeni, Engwenyameni, Kalamgabhi, Kaluhleko.
- Inkhundla Lobamba Lomdzala. Imiphakatsi: Luyengo, Malkerns.
- Inkhundla Ludzeludze. Imiphakatsi: Ekudzeni, Enkamanzi, Esibuyeni, Esigombeni, Mbekelweni, Usweni, Zombodze.
- Inkhundla Mafutseni. Imiphakatsi: Engculwini, Etimbutini, Kabhudla, Kankhambule, Luhlokohla, Mafutseni.
- Inkhundla Mahlangatja. Imiphakatsi: Bhahwini, Ebuseleni, Eludvondvolweni, Eluzelweni, Emambatfweni, Empolonjeni, Kazulu, Mgomfelweni, Nsangwini, Sigcineni.
- Inkhundla Mangcongco. Imiphakatsi: Dwalile, Mafutseni, Mangcongco, Ncabaneni, Sandlane.
- Inkhundla Manzini North. Imiphakatsi: Edwaleni, Emakholweni, Mnyenyweni, Mzimnene.
- Inkhundla iNingizimu Manzini. Imiphakatsi: Lwandle, Mjingo, Moneni, Zakhele.
- Inkhundla Mkhiweni. Imiphakatsi: Dvokolwako, Ekutsimleni, Mbelebeleni.
- Inkhundla Mtfongwaneni. Imiphakatsi: Bulunga, Ehlane, Gundwini, Lwandle, Ndlandlameni.
- Inkhundla Ngwempisi. Imiphakatsi: Bhadzeni I, Bhadzeni II, Elushikishini, Emahhashini, Emaqudvulwini, Engcoseni, Enhlulweni, Etshebovu, Khabonina, Mgazini, Velezizweni.
- Inkhundla Nhlambeni. Imiphakatsi: Dwaleni, Kashali, Njelu.
- Inkhundla Ntondozi. Imiphakatsi: Egebeni, Empini, Endlini Lembi, Kandinda, Ncabaneni, Ntondozi.
[hlela] Shiselweni
- Inkhundla Gege. Imiphakatsi: Emhlahlweni, Emjikelweni, Endzingeni, Ensukazi, Kadinga, Katsambekwako, Mgazini, Mgomfelweni, Mlindazwe, Sisingeni.
- Inkhundla Hosea. Imiphakatsi: Ka-Hhohho Emva, Ludzakeni/Kaliba, Lushini, Manyiseni, Nsingizini, Ondiyaneni.
- Inkhundla Kubuta. Imiphakatsi: Ezishineni, Kakholwane, Kaphunga, Ngobelweni, Nhlalabantfu.
- Inkhundla Maseyisini. Imiphakatsi: Dlovunga, Kamzizi, Mbilaneni, Vusweni.
- Inkhundla Matsanjeni. Imiphakatsi: Bambitje/Nsalitje, Dinabanye, Ekuphumleni, Qomontaba.
- Inkhundla Mtsambama. Imiphakatsi: Bhanganoma, Ekwendzeni, Kambhoke, Magele.
- Inkhundla Ngudzeni. Imiphakatsi: Ekukhanyeni, Ekulambeni, Lusitini, Ndushulweni, Nyatsini.
- Inkhundla Nkwene. Imiphakatsi: Ebuseleni, Hlobane, Kagwebu, Kuphumleni, Nhlalabantfu, Sigcineni.
- Inkhundla Sandleni. Imiphakatsi: Bufaneni, Enkalaneni, Ka-Nzameya, Kagasa, Kontjingila, Mbelebeleni, Mphini, Ngololweni, Nkhungwini, Tibondzeni.
- Inkhundla Shiselweni I. Imiphakatsi: Dumenkungwini, Mabona, Mchinsweni, Zikhotheni.
- Inkhundla Shiselweni II. Imiphakatsi: Embheka, Mahlalini, Makhwelela, Mbabala, Mkhitsini, Mphangisweni, Sikhotseni.
- Inkhundla Sigwe. Imiphakatsi: Empini, Kankhomonye, Lindizwa, Lulakeni.
- Inkhundla Somntongo. Imiphakatsi: Ezindwenweni, Maplotini, Mlindazwe, Phangweni, Qomintaba, Vimbizibuko.
- Inkhundla Zombodze. Imiphakatsi: Bulekeni, Mampondweni, Ngwenyameni, Zombodze.


text:
[ Home ]
[ Speeches & statements ]
INkhulumo leyeTfulelwa Sive nguMengameli weleNingizimu Afrika, Kgalema Motlanthe, kuHlala kweliPhalamende lokuPhelele, Ekapa
6 Indlovana 2009
Make Sikhulumi sesiShayamtsetfo;
Sihlalo weMkhandlu wetifundza tavelonkhe;
Make lisekela lamengameli waleli;
Lisekela lesikhulumi nelisekela lasihlalo weMkhandlu wetifundza tavelonkhe;
Mengameli wemajaji Babe Langa;
Lobekalisekela lamengameli weleNingizimu Afrika nalokanguMengameli we ANC;
Bondvunankulu betifundza;
Malunga ekhabinethi netikhulumi tetishayamtsetfo tetifundza;
Mengameli wemajaji wangaphambili kanye netikhulu letengamele ephalamende;
Makhosi, Mancusa nabonkhomishani labakhulu kanye netivakashi letisembili letivela emaveni angephandle;
Baholi labahloniphekile bemacembu etepolitiki nemalunga eliphalamende, baholi bendzabuko;
Mhlonishwa sodolobha welidolobha lase Kapa;
Baholi betenkholo kanye nalabamele tinhlangano nemphakatsi;
Bangani nebangani emzabalazweni;
Tihambi letimcoka:
Nginenhlanhla yekuba ngitowetfula inkhulumo kulokuhlala lokuphelele kweliPhalamende laseNingizimu Afrika ekucaleni kwemlente wekugcina weliPhalamende letfu lesiTsatfu leNtsandvo yeliNyenti.
Ngima embi kwebantfu baseNingizimu Afrika ngekutitfoba ngelitfuba lenginiketwe lona lekubamba sikhundla lesisetulu nakangaka eliveni lokube yintfo lelandzele simo lesehlukile lesilandzele sincumo selicembu lelibusako kuhulumende sekushiyisa phasi sikhundla loyo lobekangumengameli welive.
Wami umsebenti, etinyangeni letimbalwa, kuhola sigungu lesisetulu kutsi siphotfule kutfunywa kwaso yi-African National Congress elukhetfweni lwanga-2004, kanye nekubeka sisekelo sekuphatsa ngemuva kwelukhetfo kute kube khona kusebenta ngalokushelelako.
Kutsi sikwatile etinyangeni letisihlanu letengcile kucinisekisa kwendluliselwa kwetintsambo lokungenatihibe nekuchubeka kwetinhlelo tahulumende, sibonga kukhula kweluhlelo lwemtsetfosisekelo, lokukhonjiswe ngalokuyincenye ekubambisaneni kwemalunga esigungu lesisetulu lamadzala nalamasha kanye nesandla sekuphatsa lesikahle sebaphatsi betikhungo temphakatsi.
Njengobe sibuka emuva eminyakeni lelishumi nesihlanu leyengcile, ngitsandza kubonga kutibophetela nekusebenta kamatima kwabomengameli Nelson Mandela naThabo Mbeki kanye nelinyenti labomake nabobabe labadlale indzima yabo ekucondziseni lomkhumbi wembuso ngaphasi kwentsandvo yelinyenti: esigungwini lesiphakeme nasekuphatseni, tishayamtsetfo kuto totintsatfu tinhlaka tahulumende netebulungiswa; lobekuholwa yinshisekelo yekwenta ncono lizinga lemphilo yabo bonkhe bahlali baseNingizimu Afrika.
Ngetulu kwako konke, ngima embi kwenu ngekutigcabha nangekutetsemba kwekutsi iNingizimu Afrika lesiyigubhako lamuhla imihlaba ngaphandle kwekwehlukana, kungevani nekukhishelwa ngaphandle kweminyaka lelishumi nesihlanu leyengcile ngumkhicito wemsebenti nemshikashika webahlali baseNingizimu Afrika bomake nabobabe kuto tonkhe tinkhalo temphilo.
Labahlali baseNingizimu Afrika bamele litsemba nekuma ucine lokuluphawu lwesive setfu.
Lapha ngekhatsi embutsanweni webahlali baseNingizimu Afrika labahle nakangaka kunemalunga eliphalamende entsandvo yelinyenti lesibe buhlungu kuwavalelisa kwekugcina kusukela ngeNdlovana yalomnyaka lowengcile. Bafaka ekhatsi Brian Bunting, Billy Nair, Ncumisa Kondlo, John Gomomo, Joe Nhlanhla, Cas Saloojee, John Schippers naJan van Eck.
Kulaba, ngitsandza kwengeta Nks Helen Suzman, umhlali waseNingizimu Afrika lohloniphekile, lowamela kubaluleka kweliphalamende letfu lelisha kuliphalamende lelidzala.
Ngulaba nalabanye emzabalazweni lokumele babelane ngetihalaliso letinkhulu ngalesikhatsi sikumemetela loku nome ngutiphi tivunguvungu tetemnotfo letihlaseIa leli lakitsi, nekungaciniseki kahle kutepolitiki lokuvakashela simo setfu sonkhe ngalesikhatsi sengucuko sive setfu sisesimeni lesikahle.
Nanobe kunjalo, kumele singatibukeli phasi tinchabhayi lesibukene nato. Kuwa kwemnotfo emhlabeni wonkhe kuletsa ingoti lenkhulu emnotfweni wetfu ngekulahleka kwemisebenti kanye nelizinga lemphilo lebantfu bakitsi.
Kungabi nesiciniseko sengucuko leyenteka kutepolitiki kungaletsa imibuto leminyenti kunetimphendvulo letikhona kungunyalo.
Ngenca yaloko, labanye betfu bangatsatfwa ngulesimo sesikhashana lesimatima babeke emahlombe etfu ebusweni baletivunguvungu tetemnotfo lesibukene nato kanye nekungatinti kutepolitiki.
Kwetfu nje luhambo lolulubangise elitsembeni nasekumeni kahle kwetintfo.
Singasho nekusho kutsi, ekujikeni kwetintfo lokumangatako, tincenye letinyenti temtsetfosisekelo wetfu setike tavivinywa; tonkhe tiphumelele tivivinyo tekuveta intsandvo yelinyenti lenetitselo letinhle kakhulu.
Intsandvo yetfu yelinyenti ingulenhle. Iya ngekukhula njalo, yesekelwe ngaphasi kwemtsetfosisekelo lotsi awufane newemave emhlaba.
Nembala, kucina kwekutibandzakanya kwetfu kutepolitiki ngalesikhatsi sekukhankhasela lukhetfo lesivumelana sonkhe kutsi kumele kube ngulokunesitfunti nalokunekuthula siciniseko lesiphelele sekusebenta nekujula kwentsandvo yetfu yelinyenti.
Bantfu baseNingizimu Afrika labacinisekise inchubekelembili yayo; kantsi futsi kuyindlela lesitawuvikela ngayo intsandvo yetfu yelinyenti eminyakeni letako.
Ngivumele, make sikhulumi nalokangusihlalo, kuloku kutsi ngicele bonkhe bahlali baseNingizimu Afrika labakulungele kuvota kutsi babhalise baphindze bavote elukhetfweni lolutako lwavelonkhe nelwetifundza, kute sitewukwati kuticabela tsine indlela lesilibangise kuyo.
Loku kumele sikwente ngawo onkhe emalanga ekusebenta emahhovisi amasipala, ngembi kwekuvalwa kwemabhuku eluhlu lwebavoti. Kodvwa kumele futsi sisebentise lemphelasontfo lesipesheli yekubhalisela kuvota lehlelwe liKomishani lelukhetfo laseNingizimu Afrika (IEC) kusasa nangelisontfo, mhlaka 7 na 8 kuyo lenyanga yeNdlovana.
Ngitsatsa lelitfuba futsi ngisho kutsi kuletinsuku letimbalwa letitako ngitawube ngiphotfula tinkhulumiswano nelikomishani lelukhetfo kanye nabondvunankhulu betifundza kute ngimemetele lusuku lwelukhetfo.
Malunga laHloniphekile;
Kumele sibhekise kubonga bukhona betfu njengentsandvo yelinyenti kubantfu baseNingizimu Afrika, labatsi ngamhlaka 27 Mabasa 1994, kwekucala emlandvweni batsatsa indlela lababhekise kuyo bayibeka etandleni tabo.
Ngalesento lesimalula kodvwa lesibaluleke nakangaka sekuvotela hulumende wabo bonkhe bantfu belive lakitsi, sigucuka sibuke esikhatsini lesengcile lokusikhatsi lapho tsine sonkhe besingentiwa khona bantfu.
Ngaloko kufanele kutsi ngalesikhatsi sibungate iminyaka lengemashumi lamabili ekuvunywa kwesivumelwano selikomiti lesikhashana le-OAU e-Afrika leseNingizimu eludzabeni lweNingizimu Afrika lesavunywa ngeNgci, 1989 lesatiwa kakhulu nge-Harare Declaration.
Leso sinyatselo sekuhamba embili sakha sisekelo sekuvumelana ngalivi linye kwemave emhlaba, ngekuhlelwa ngumhlabuhlangene, ngendlela lokwachutjwa ngayo tinkhulumiswano eNingizimu Afrika.
ENingizimu Afrika, kuphindze kucinisekiswe lokwakucuketfwe yingcungcutsela yanga-1989 yelikusasa lentsandvo yelinyenti kuhlanganisa ndzawonye labanenshisekelo yelive labo labavela kuwo onkhe emagumbi emhlaba.
Konkhe loku kuholele eluhlelweni lwetinkhulumiswano letaholela elukhetfweni lwetfu lwekucala lwentsandvo yelinyenti nga-1994.
Kuloku, kumele sibonge mengameli longasekho we-African National Congress, Oliver Reginald Tambo, ngekusungula luhlelo lwekutfola luvo lwebantfu kusetjentiswa imitimba yemavekati kanye nemitimba yemhlaba lokwaba yinkhomba yekusombulula kungevani eliveni lakitsi ngalokunekuthula.
Leso sento lesigcugcutelako sekwakha luhlaka lwelucolo nekubuyisana, esikhundleni sekulwa nekungevani, sabuyisela emuva unomphela bubi beminyaka lelikhulu leyengca: lokusiphetfo nga-1909 sembutsano wavelonkhe lesaholela ekwakhiweni kwelubumbano lwaseNingizimu Afrika.
Ngalesikhatsi loyo mbutsano ucacisa kuma kwesitfunti seNingizimu Afrika njengobe siyati lamuhla, bewesekelwe ekucindzeteleni ngekwebuhlanga kanye nasekukhipheleni labanye ngaphandle.
Ngako, eminyakeni lengu-15 yentsandvo yetfu yelinyenti, singacinisa kutsi loko kwesaba, kungavikeleki kanye nekwenyanya kwekutsi iminyaka leli-100 leyengca yaletsa kuthula lokukhohlisako nekwelikhetselo emkhatsini kwebaphatsi bekufika, bekungasiko loko kuphela, kodvwa bekubekwe endzaweni lengakafaneli.
Loko kwesaba nekungavikeleki kwenta kutsi kube neminyaka yekuphikisa. Kuloku, sibonga lichawe lakitsi lelaba nesibindzi, Solomon Kalushi Mahlangu lowatiphanyeka eminyakeni lengu-30 leyengca inhloko yakhe ibheke etulu, ngelwati lwekutigcabha kutsi ingati yakhe itawutselisa sihlahla senkhululeko.
Ngivumele ngibonge kuba khona kwa Lucas Mahlangu, mnakabo Kalushi, lomele umndeni wakaMahlangu.
Solomon Mahlangu bekachubekisela embili setayeti semachawe akutsanti, emkhatsini kwawo sibala lawo labeholwa yiNkosi uCetshwayo lowatsi ngemnyaka wa-1879 wancoba libutfo lebaseBrithani e-Isandlwana, ngekuvikela inkhululeko yebantfu bemdzabu belive lakitsi kanye nekutimela kwendzawo yabo.
Iminyaka lengemashumi lamatsatfu (130), singamangala ngelitsemba nasekutsambeni lokwahlanganisa leto tinhlitiyo leticinile.
Etikhungweni temfundvo, kuphikisa lokufanako kwacubuka kwandzisa kuphikisa kwesive ngesikhatsi sekubandza kwasebusika ngemuva nje kwekuvalwa umlomo kwetinhlangano tenkhululeko kanye nekuboshwa kwebaholi bato labasetulu.
Licembu lebafundzi labanesibindzi lahlukana ne-NUSAS layewukwakha inhlangano yebafundzi i-South African Students Organisation (SASO) eminyakeni lengu-40 leyengca.
Kulabafundzi singabala baholi bakucala be-SASO, labebafaka ekhatsi: Strini Moodley, Professor Barney Pityana, Steve Biko, Onkgopotse Tiro, Harry Nengwekhulu, Themba Sono, Mapetla Mohapi, Mosioua Lekota, Johnny Issel na Mthuli ka Shezi. Siyababonga, ngelitsemba leligcugcutelako esikhatsini sekuphelelwa litsemba. Kuloku, sitsandza kubonga kuba khona kwemzala wa Onkgopotse Tiro, longuPat Tlhagwana.
Kuloku sitsandza futsi kubonga Ephraim Mogale longasekho, lobekangumengameli lowasungula inhlangano yebafundzi i-Congress of South African Students (COSAS) eminyakeni lengu-30 leyengca, abambisene nabontsanga yakhe.
Ekukhumbuleni labafundzi bakutsanti kuhleti umcabango longesuki, wekutsi koma kwenkhululeko nelwati kuvutsa nakakhulu phakatsi kwelusha lwakitsi.
Umlayeto wetento tabo tebuchawe uvakala uliciniso lamuhla njengobe wenta kuleyo minyaka leminyenti leyengca, wekutsi kumele sisonkhe sandzise ematfuba, loku kumele sikwente nakanjani, emagameni eshatha yenkhululeko, sivule kakhulu iminyango yemfundvo nemasiko!
Sikhumbula letinhlangano nebaholi sigcizelela umoya welitsemba nekwakheka kabusha lokwahlanganisa kulwela inkhululeko ngisho nangetikhatsi lapho konkhe bekubukeka kufiphele; kubukela phasi umsebenti losemahlombe etfu wekuchubekisela embili imibono leyalwela linyenti, yekwala kwetfuswa tinkinga nebumatima bangaleso sikhatsi.
Ngako, Make Sikhulumi nalokanguSihlalo loHloniphekile, kumele sitibute tsine: kutsi tento tetfu tiyichaze kanjani indlela yengucuko emphakatsini waseNingizimu Afrika kuleminyaka lelishumi nesihlanu kusukela ekucalisweni kwentsandvo yelinyenti; nekutsi siyichubekisela kanjani embili inhloso yekutfutfukisa bantfu kanye nesitfunti sebantfu kusukela ekutfunyweni kwentsandvo yelinyenti kwanga-2004!
Lamuhla sinalo luhlelo lwentsandvo yelinyenti lolusebenta kahle, lolwesekelwe ngaphasi kwemigomo yekubeka tintfo ebaleni nekuvuleleka, netinhlelo letinyenti tekubamba lichaza kwemphakatsi kanye netikhungo letitimele letitfunywe ngumtsetfosisekelo kutsi tesekele intsandvo yelinyenti.
Eminyakeni leyengcile, sitame kwenta ncono tinhlaka tekuphatsa. Sakhe luhlelo lolukahle lwebudlelwane etinhlakeni tahulumende kuyo yonkhe imikhakha, sabuye senta ncono kuhlanganiswa phakatsi nasemkhatsini kwayo.
Nembala, hulumende angatigcabha ngekutsi sigucule kuma kwetinhlelo temphakatsi, lokuyintfo lekhombisa iphindze ivete ngato tonkhe tindlela bunjalo bemphakatsi wetfu.
Nanobe kunjalo, njengobe labasikati bahlanganisa 34% wato tonkhe tikhundla letisetulu emisebentini yahulumende, loku kusengaphasi kwesibalo lesitibekele sona.
Kuwo onkhe emazinga esishayamtsetfo savelonkhe newetishayamtsetfo tetifundza, tinkhomba titsi sive kulomnyaka sengca 32% welizinga lekumelwa ngulabasikati lokwatfolakala nga-2004 setsemba nekutsi futsi kwengce na 40% lowatfolwa elukhetfweni lwabohulumende basemakhaya lwanga-2006.
Setsemba kutsi tonkhe tinhlangano tetepolitiki, njengobe kuphotfulwa kwentiwa kweluhlu lwato lwelukhetfo, nato titawufaka sandla kulomtamo lomuhle nakangaka!
Nanobe kunenchubekelembili leseyentiwe, lokungaba ngu 0,2%, simo asenetisi kahle nakubukwa kucashwa kwebantfu labakhubatekile kuhulumende, nakucatsaniswa nesibalo lesitibekele sona sa 2%.
Kuloku kokubili, emabhizinisi angasese asalele emuva kakhulu.
Kwentiwe tinhlelo letinyenti tekwenta ncono kusebenta ngalokuphemelelisako kwemisebenti letfulelwa umphakatsi, kufaka ekhatsi kuphatfwa kwetimali, tikhungo telusito (Thusong Service Centres) kanye naletinye tinhlelo tekwetfulela bantfu lusito, izimbizo, kanye nebuholi lobucinile njengobe kwenteka kungunyalo elitikweni letindzaba tasekhaya.
Nanobe kunjalo, kunyenti lokusamele kwentiwe kute kwentiwe ncono kwetfulwa kwetinhlelo kanye nekufundziswa kwaletinye tisebenti tahulumende, ikakhulukati kuleto letibukene ngco nekusebentisana nemphakatsi.
Njengobe eMalunga laHloniphekile ati, hulumende wetfu sewususe imphi yekulwa nenkhohlakalo lokuyintfo lesemcoka lokubukenwe nayo.
Loku kukhonjiswe, phakatsi kwalokunye, kusishayamtsetfo, kumitsetfo nakumigomo lelawula tisebenti tahulumende kanye netikhulu tetepolitiki ngalokufanako, kubambisana netinhlangano temphakatsi nabetemabhizinisi, kanye netikhungo letilwa nenkhohlakalo.
Encenye kungaba ngukutsi tinhlelo tekuvimbela nekujezisela inkhohlakalo tisengakeneli kahle; kodvwa ngaseluhlangotsini lwetinhlelo tahulumende, singadvudvuta ngekutsi ngetulu kwa 70% wemacala enkhohlakalo labikwe betindzaba etfulelwa umphakatsi ngobe hulumende nguye lovumbululile lokungasebenti ngalokufanele kanye nekutsi uphikisana nayo.
Tinchabhayi letifanako tibukana nemabhizinisi angasese. Ekugcineni, kubukanwa nemtsetfo; njengobe wona umayelana nekucindzetelwa kwemtsetfo ngalokufanako.
Malunga laHloniphekile;
Ngicinisekile kutsi sivumelana sonkhe kutsi kusebenta kahle kwemphakatsi wetfu kuncike, kakhulu, kunchubekembili lesiyentako ekwandziseni umnotfo wesive nasekucinisekiseni kutsi imbuyeketo yekukhula kwemnotfo kwabelanwa ngayo emkhatsini webantfu bonkhe.
Kuyintfo levamile kutsi, ngemuva kwekuma kwemnotfo ngasekupheleni kweminyaka yangabo-1980 nasekucaleni kwabo-1990, iNingizimu Afrika ibe nesikhatsi lesidze sekukhula kwemnotfo losimeme kusukela kwacala tibalo letinjalo nga-1940.
Emnyakenilishumi wekucala wenkhululeko, kukhula kwemnotfo bekume ku 3% ngemnyaka, loku kwenyuka kwayewufika ku 5% ngemnyaka kusukela nga-2004 kuya ku-2007.
Njengobe kutsenga kwenyukile, lokudalwa kwenyuka kwemisebenti nemaholo nemandla emali lehlile kanye nentalo yemali lebolekiwe, kudlale indzima yako kuloku, sigcugcutelwa ngematfuba labanti lavulekile ekwandza nekuchubekela embili.
Loku kufaka ekhatsi, kwekucala, yintalo lesetulu yekusisa leletfwa tinhlaka tahulumende netangasese. Kuloku, eminyakeni lesihlanu leyengcile, besidlalela ku-16% welinani lelingagucuki njengeliphesenti lemkhicito wemphahla lekhicitwa lapha ekhaya - Gross Domestic Product (GDP). Lapho kube nekunonopha ekusiseni lokwenta kutsi lamuhla linani lime ku-22%, lokusondzele ku 25% lesabiketela kuwutfola nga-2014.
Loku kuyincenye yemphumela wetinhlelo letihloswe nguhulumende tekwandzisa sakhiwonchanti semphakatsi.
Kuphindze kube ngumphumela wetinchubomgomo tekwenta ncono simo sekusisa kwetinhlaka tangasese; kanye nekuhambisa inchubomgomo yetetimali ngendlela letakwandzisa kufinyelela etinhlelweni kanye nekunciphisa umtfwalo wekuwa kwemandla emali kube ngakulolunye luhlangotsi kucinisekisa kucina nekusimama kwemabhizinisi lamakhulu.
Kubhekisa ekwakhiweni kabusha kwemabhizinisi lamancane kumnyakalishumi lowengcile, nemitamo, ikakhulukati nga-2004 yekususa tintfo letahlukahlukene letivimbela kukhula kube nemtselela lomuhle.
Kungaleso sizatfu kwetfulwa luhlelo lwekukhuliswa kwemnotfo (AsgiSA), kucinisekisa kutsi tonkhe tivimbela letimcoka letinjengekucineka kwesakhiwonchanti, inchubomgomo netinhlelo tetimboni letihlanganisako, tinchabhayi temakhono, lokuvimbele kusebenta kwetintfo leticondzisako kanye nekusebenta kahle kwetinhlelo tahulumende kubukanwa nako ngendlela lecondzile nalehlelekile.
Umnotfo wetfu ube ngulovulekile kakhulu, kantsi kusukela nga-1994 bewuya ngekuya uhlanganiswa neluhlelo lwemave emhlaba. Tikhungo tetfu tetetimali tisibonelo lesihle lesisivikele kuletivunguvungu letikhungetse umnotfo wemave emhlaba.
Kodvwa bubanti bawo emphakatsini wetfu solomane bungephasi kakhulu kuloko lesikulindzele. Umnotfo wetfu usancike kakhulu ekutsengiselweni kwemikhicito yetetimayini netekulima itsengiselwa emave angephandle. Ngaphandle kweluhlaka lwetinhlelo, sisengakaboni kwandza lokukhulu etinhlakeni letibalulekile, ikakhulukati ekwakhiweni kwetintfo letitsite.
Ngalokunjalo lizinga lekukhula kwemphahla letfunyelwa kulamanye emave akukenyuki nakucatsaniswa nalamanye emave. Ngulobutsakatsaka lobenta kube nesikweleti lesikhulu setimali letibolekwako ikakhulukati nasingena etinhlelweni tekukhula letiphakeme.
Kantsi sinelizinga leliphasi lekonga, bekumele sitsembele ekusebenteni kwemali yesikhatsi lesifishane kute sikwati kukhokhela tikweleti kanye netinhlelo tetfu tekusisa.
Leti tinchabhayi live letfu lokumele nakanjani libukane nato libheke embili.
Lokubaluleke kakhulu ngumbuto: kukhula kwemnotfo kahle kahle kumele kube mayelana nani? Kwakhiwa umnotfo kute kwentiwe ncono lizinga lemphilo yebantfu.
Ngako, ludzaba lwekutsi ingabe umnotfo kwabelanwa ngawo ngalokulinganako yini lwakha sisekelo lesibalulekile sako konkhe kubhekelwa kwemnotfo.
Ngalokubalulekile, kwabelana ngetimbuyeketo tekukhula kumele kubonakale ngekuba khona kwemisebentini, lokucinisekisa kutsi kunemisebenti lemihle.
Nembala, ludzaba lwelirekhodi lekutigcabha ngekutsi emkhatsini kwa-1995 na-2003, umnotfo usungule ematfuba emisebenti lemisha lacishe abe sigidzi sinye nahhafu; nangetulu kwaloko lokuhle nakangaka, kwaba nemisebenti lecishe ibe ngu 500 000 ngemnyaka emkhatsini kwa-2004 na-2007.
Kulesikhatsi lesibalwe kamuva, kwekucala solomane kwatfolwa intsandvo yelinyenti, kwasungulwa imisebenti leminyenti nakucatsaniswa nelinani lalabo labangena etimakethe tetisebenti, lokungako kunciphe lizinga lekutfolakala kwemisebenti lisuka ku 31% nga-2003 layewufika ku 23% nga-2007.
Yebo, loku akukameli kusente sihoce emsebentini wetfu wekuchubeka nekubukana neludzaba lwelizinga lalemisebenti, kufaka ekhatsi emalungelo netimbuyeketo tisebenti letititfolako.
Kwabelana ngetimbuyeketo tekukhula kwemnotfo kumele kufake ekhatsi kwetfulwa kwesinyatselo sekubonelela ngetikhundla labo bebancishwe ematfuba, lokufaka ekhatsi kuhlonyiswa lokubanti kwalabamnyama kutemnotfo (Broad-based Black Economic Empowerment).
Loku akusiko kuchubekisela embili luhlelo lwebuhlanga. Ngalokungiko, live lelingacinisekisi kubandzakanyeka kwabo bonkhe bahlali balo kuwo onkhe emazinga etemnotfo ngalokucinisekisekile litawuzuza ngephasi kwaloko lelinemandla ekukuzuza.
Licinisa lekutsi timboni tangasese tisalele emuva ekuguculeni simo setekuphatsa kanye nemisebenti yalabaceceshiwe, ekutfutfukisweni kwemabhizinisi nalokunye kunaso sandla kancane lesenta live letfu lisalele emuva ekukhuleni lokusetulu.
Kwabelana ngetimbuyeketo tekukhula kuphindze kusho indzima yembuso lephumelelisako nalelinganako ekusebentiseni sikhwama sembuso njengesikhali sekusabalalisa kabusha nekwabelana ngemtfwalo wekuhlintekela umphakatsi ngemphahla.
Malunga laHloniphekile asayetayele imininingwane yeludzaba lolutsintsa emaholo ebantfu. Nanobe kunjalo ngitawuphindze ngibale tehlakalo letimbalwa kukhombisa bunjalo benchubekelembili leseyiyentile kanye netinchabhayi lesisabukene nato.
Hulumende wati ngalokuneluvelo kutsi buphuya busasabalele emphakatsini wetfu, nekutsi emazinga ekungalingani asetulu kakhulu.
Kuleminyaka lengu-15 leyengcile setame ngalokusemandleni kubukana nalesihlava ngemaholo emphakatsi. Kucaphuna umsebenti lowentiwe litsimba letifundziswa e-University of Stellenbosch, lelaliholwa nguPhulofesa Servaas van der Berg:
Kwekucala, buphuya eluhlangotsini lwemali behlile kakhulu eminyakenilikhulu yakamuva. Lokwehla kubangelwe ikakhulukati kwandza kwetindleko tetibonelelo temphakatsi kusukela nga-2002 kuta nganeno. Lokwenta ncono kukhonjiswe ekufinyeleleni etinhlelweninchanti kwehla ngekushesha kubuphuya bekuba nemphahla kwandvulele kwehla kwebuphuya bemali. Kwesibili, nanobe kwehla kwebuphuya kube ngulokukhulu, linani selilonkhe lekungalingani lenyukile ngeminyaka yabo-1990. Kwesitsatfu, kugucugucuka lokukhungetse buphuya nemigudvu yekungalingani ngiko lokuncuma kubukeka kwenchubomgomo lebanti[B] buphuya bunciphile kusukela ngesikhatsi sengucuko, kodvwa kungalingani akukentiwa kwaba ncono.
(Poverty since the transition: What we know, lik.8: van der Berg et al, Ingci 2007)
Eludzabeni lolubalulekile lwemininingwane, bacwaningi baphindze babona:
Emkhatsini kwemakhaya lafaka ekhatsi bantfwana (labachazwa njengalabo labaneminyaka lengu-17 nangaphasi), linani lemakhaya labika kulamba kwebantfwana lehle kakhulu (kusukela ngetulu nje kwemaphesenti langu-31 kuya kumaphesenti langu-16) emkhatsini kwa-2002 na-2006. Loku kusho kutsi simo sebuphuya sibe ncono kakhulu, ikakhulukati phakatsi kwebantfu labanemazinga lasetulu ekuncishwa kwetenhlalakahle. Kuba khona kwendlala ebantfwaneni kwehliswe ngahhafu esikhatsini lesiminyaka lemine.
(Poverty since the transition: What we know, lik.25: van der Berg et al, Ingci 2007)
Nembala, loku lokuboniwe kucinisekiswe lucwaningo lwetfu, lolukhombisa kutsi buphuya bemaholo ikakhulukati phakatsi kwemiphakatsi yalabamnyama nemakhaladi kwehlile, ngalokuyincenye ngenca yemphumela wemazinga emisebenti lasetulu kanye nasekufinyeleleni kutibonelelo tahulumende. Njengobe linani letibonelelo tahulumende belitigidzi letingu 2,5 nga-1999, nga-2008 lenyuke layewufika kutigidzi letingu 12,4.
Loku kubangelwe kwandza kwelinani lalabafinyelela etibonelelweni tebantfwana, lokwenyuke kusukela kulabatinkhulungwane letingu-34 nga-1999 kuya etigidzini letingu 8,1 nga-2008.
Njengencenye yekufaka sandla emalini yalabaphuyile, silinganiso lebesitibekele sona sematfuba emisebenti lasigidzi sinye ngeluhlelo lwahulumende lwemisebenti sizuziwe nga-2008, umnyaka munye ngembi kwaloyo bewuhlosiwe ekutfunyweni lukhetfo lwanga-2004. Loku kudale ematfuba lamanyenti ekwandzisa loluhlelo kanye nekulwenta libe ncono.
Mayelana nekufinyelela kwemakhaya etinhlelweninchanti, emanani ayatichaza wona ngekwawo. Sibonelo, kufinyelela emantini lakhiwako kwentiwe ncono kusuka ku-62% nga-1996 kuya ku-88% nga-2008; gezi (58% kuya ku-72%0; tinhlelo tekutfutsa emangcoliso (52% kuya ku-73%).
Bufakazi bemaholo ebantfu bubonakala ekwenteni ncono kufinyelela etikhungweni tetemphilo. Bahlali baseNingizimu Afrika labangu-95% nyalo sebahlala dvutane netikhungo tetemphilo ngelibanga lelingaphasi kwemakhilomitha lasihlanu; satiswe nekutsi yonkhe imitfolamphilo nyalo seyinemanti lakhiwako. Kugonywa kwebantfwana kwenyuke kahle kwayewufika ku-85%; kantsi netehlakalo tamalaleveva tehlile kakhulu.
Sikhutsatekile futsi kutsi lucwaningo lwetehlakalo te HIV tikhombisa kusimama kuphindze futsi kube nekwehla ezingeni lekwesuleleka.
Ngale kwaloko, tinhlelo tetfu temakhambi ekudzambisa ligciwane akusilo nje lelikhulu kuphela emhlabeni; kodvwa luyandza ngaso sonkhe sikhatsi, tiguli letingetulu kwa 690 000 selicalise kwelashwa ngaloluhlelo.
Kodvwa linyenti letikhungo tetemphilo atinayo imitsi lefanele ngaso sonkhe sikhatsi, tisebenti letinemazinga ekusebenta lafanele, kantsi futsi atetfulelwa njalo tidzingonchanti letinjengemanti nagezi. Kuletinye tikhungo, kuphatsa akuhambi kahle kantsi nendlela tisebenti letiphatsa ngayo bantfu tidzinga kwentiwa ncono.
Kutemfundvo, sibone kwehla elinanini lebafundzi kumfundzisi ngamunye; cishe kuyefana ekufinyeleleni lokumayelana nemazinga ekubhalisa etikolweni temabanga laphasi; nekwenta ncono elinanini lebafundzi labaphumelela imathematiki, kwenta nje tibonelo letimbalwa.
Ngalokunjalo, kwentiwe imitamo leminyenti yekwenta ncono sakhiwonchanti etindzaweni letiphuyile.
Yebo siyati kutsi lizinga lekungaphumeleli ikakhulukati etikolweni temabanga lasetulu nasetikhungweni temfundvo lephakeme lisetulu ngalokungamukeleki, kantsi luhlelo lwetemfundvo kusamele likhicite emakhono lanhlobonhlobo ladzingwa ngumphakatsi.
Ngetulu kwaloko, tindlela tekusebenta, ekufundziseni nasekufundzeni, tihombisa kukhatsateka lokuchubekako lokubangwa kwehlukana kwesikhatsi lesengcile kutenhlalo.
Ngalokulutsako, etindzaweni lapho imfundvo idzingeka khona kute isite ekucedzeni umjikeleto webuphuya, kulapho sakhiwonchanti, emandla ekuphatsa nekufundzisa kunganetisi khona.
Tinhlelo tahulumende tetenhlalo nato tente ncono simo salabaphuyile, ngekuniketela ngetindlu tindlu teluchaso letiniketiwe letitigidzi letingu 2,6.
Kumele sibonge kutsi luhlelo lwekubuyiselwa kwemhlaba kanye nekwesekelwa kwalabo labatsintsekile ngemuva kwekususwa etindzaweni kwentiwe ngekushesha nangendlela lengcono.
Kuko konkhe, siyatigcabha ngalosesikwentile etinhlelweni tetfu tetenhlalakahle. Kodvwa ngete satenetisa tsine ngengucuko lengasho lutfo.
Kungaba kutemfundvo, kutemphilo, kutemanti nome kutekutfutfwa kwemangcoliso, umbuto lobalulekile lesibukene nawo onkhe emalanga ngukutsi siyenta njani ikhwalithi yaletinhlelo ibe ncono! Kuloku sisenalokukhulu lokusamele sikwente.
Malunga laHloniphekile;
Sihlava sebugebengu solomane singumtfombo wekungavikeleki kwebahlali baseNingizimu Afrika. Tindleko temalanga onkhe, etindzaweni letiphuyile nakubomakhelwane labaphila kahle tiyefana, nguleto teluvalo lwekuhlaselwa lokuneludlame.
Etikhungweni temphakatsi netangasese, emacebo ekutsatfwa kwetinsita ngekweba ahlala aletsa kukhatsateka lokukhulu.
Yebo, lizinga selilonkhe lebugebengu, njengeobe belenyukile nga-2002, selehlile. Tonkhe tinhlobo tetibalo telucwaningo tingabalwa kute kufakazelwe loku.
Kodvwa siyati kutsi kwehla akukasheshi ngalokwenele, akubanga ngisho nangelizinga la 7-10% lesatibekela lona kutinhlobonhlobo tebugebengu bekutsintsana. Liciniso lekutsi tehlakalo tekubamba inkunzi ngalokuneludlame emakhaya nakumabhizinisi lenyukile; nekutsi bugebengu lobubhekiswe kulabasikati nebantfwana abukanciphi, yintfo lekhatsatako.
Loku kukhomba butsakatsaka kubomakhelwane betfu, ikakhulukati ekwakhiweni kwelubumbano lwemimango lolutawusisita ekuvimbeleni nasekucedzeni bugebengu. Kukhomba kubutsakatsaka beluhlelo lwetebulungiswa, kusukela ekuphenyweni kwemacala kuye ekuhlunyelelisweni kwetimilo tebabanjwa. Kukhomba kubutsakatsaka ekusebenteni lokuphumelelisako kweluhlelo lwetinkantolo, emisebentini leyentiwako nalesinye sakhiwonchanti kanye nekuphatsa.
Leti tindzaba loluhlelo lwetebulungiswa lolwakhiwe kabusha naloluphelele loselucalise kutilungisa.
Kodvwa, ngalesikhatsi sitihlatiya tsine ngekwetfu, kumele singakhohlwa kutsi sihlola luhlelo lwetemtsemtfo loluncono kakhulu kunalolo loseluke lwaba khona eliveni letfu.
Loku kwentiwa tingucuko letentiwe nguletikhungo, bantfu labehlukahlukene labasebenta kuto kanye netinhlelo tekutiphendvulela kwaletikhungo.
Kodvwa asingatikhohlisi: njengobe kwenteka emphilweni yetfu kutenhlalo, lengucuko isesetigabeni leticalisako. Luseludze luhambo lesisataluhamba.
Ngicinisekile kutsi eMalunga laHloniphekile atawuvuma kutsi buntfu besikhatsi sentsandvo yelinyenti yetfu kumele buvetwe ngendlela lesibhekela ngayo umphakatsi losengotini.
Kuloku, sicinisekise kutsi kwentiwa imitamo yekwenta ncono timo tebantfwana, labasikati, bantfu labakhubatekile nalabadzala ngekusebentisa imitsetfo leshaywako, tivumelwano temave emhlaba, imigomo nemikhankhaso.
Ngemikhankhaso wekukhulumela labanye nangemiphumela yebudlelwane sisungule tinhlangano letimele lamacembu lasengotini, sente ncono tinhlelo tekwatisa ngetindzaba letibatsintsako; sachubeka futsi kugcugcutela kutsi kubukanwe nalokukhatsateka lokukhona.
Ludzaba lwekutigcabha kutsi, ngekwesibonelo, emakhaya laphetfwe bomake atfole sabelo lesikhulu kunaleso lesivamile setibonelelo tahulumende kufaka ekhatsi tindlu kanye netinhlelo tetemphilo; nekutsi emkhatsini wetinhlelo letiyimphumelelo kube nemikhankhaso lemayelana nekugonywa kwebantfwana kanye nekudla ngalokufanele.
Kodvwa kutfola imisebenti kuba matima kulabasikati basemakhaya, kulabasha nakubantfu labakhubatekile. Ligciwane i-HIV linemtselela lomkhulu kulabasikati labasebancane. Ludlame lolubhekiswe kulabasikati nebantfwana lusetulu kakhulu.
Konkhe lonkhe tinchabhayi lokubukenwe nato kulesikhatsi lesitako.
Make Sikhulumi nalokanguSihlalo loHloniphekile;
Leti nguletinye tintfo letiletfwe yintsandvo yelinyenti; kanye nenchubekelembili hulumende lasayentile ekufezeni kutfunywa kwakhe elukhetfweni.
Akunanzuzo letfokalako ngekusho kutsi, inchubekelembili leseyentiwe kusukela nga-1994 ibe ngulebabatekako. Kodvwa futsi ngete kwaba nekungabata kutsi tinchabhayi tisesetinkhulu.
Ngako kufanele kutsi sitikhumbute ngemyaleto lesiwubonile welitsemba nekuvuseleleka, inchubekelembili nelushintjo, kwamengameli wangembili Nelson Mandela, encwadzini yakhe, Long Walk to Freedom:
Ngiluhambile loluhambo loludze lolubangise enkhululekweni. Ngitamile kutsi ngingangabati; ngibe netinyatselo letiphumako endleleni. Kodvwa ngitfole imfihlo ngemuva kwekukhwela intsaba. Lapha ngitsatse sinyatselo sekuphumula, kute ngikwati kubona buhle betintfo letingitungetile, kubuka emuva lapho ngivela khona. Kodvwa ngingaphumula nje kwesikhashana, ngobe ngenkhululeko kunetibopho, ngako angikatimiseli kulibala, ngobe luhambo lwami loludze alukafiki esiphelweni.
Etinyangeni letimbalwa kusukela nyalo bantfu belive lakitsi batawumemetela buholi lababufunako kute bachubekisele embili umsebenti webuntfu walesishikashiki lesalwela inkhululeko kanye nalabanye basunguli bentsandvo yetfu yelinyenti.
Nanobe tindlela tetfu tingafani, tinhloso lokumele siphokophele kuto tibekwe ngalokucacile nangalokungagucuki kumtsetfosisekelo wetfu: kwakha umphakatsi lobumbene, longenabuhlanga, longenabulili, wentsandvo yelinyenti nalonenchubekelembili lodlala indzima lenhle ekwakheni umhlaba loncono.
Eminyakeni lesitfupha leyengcile, baholi bebantfu bakitsi bahlangana engungcutseleni yentfutfuko bafinyelela esivumelwaneni semisebenti sonkhe lokumele siyente kute sente ncono lizinga lemphilo yebahlali baseNingizimu Afrika, ikakhulukati kwehlisa lizinga lekungasebenti nebuphuya ngahhafu nga-2014. loku kufaka ekhatsi:
* kusungula imisebenti leminyenti, imisebenti lencono nalekahle yawo wonkhe umuntfu ngemazinga ekusisa lasetulu, tinhlelo temisebenti yahulumende, budlelwane naletinye timboni kanye nemasu, kutsengwa kwetintfo ekhaya, kutfutfukiswa kwemabhizinisi lamancane kanye nekwesekelwa kwemabhizinisi labumbene;
* kubukana nenchabhayi lebukene nekusisa ngekwenta ncono konga, ngekusabalalisa ngalokufanele tinsita letivela etikhwameni temphesheni netesikhatsi lesitako, tetindlu, timali letifakwa tikhungo tetimali kanye nekuhlomisa labamnyama kutemnotfo;
* kuchubekisela embili kulingana, kutfutfukisa emakhono, kusungula ematfuba etemnotfo kanye nekwandzisa tinhlelo; kanye
* nesinyatselo sasekhaya sekwetfulwa kwentfutfuko, kufaka ekhatsi kuhlintekelwa kwesakhiwonchanti kanye nekufinyelela kutinhlelonchanti.
Ngicinisekile kutsi, njengencenye nangetulu, letinhloso bahlali baseNingizimu Afrika bangatitfola kumatima kuphikisana nato mayelana nesidzingo sekwenta ncono luhlelo lwetfu lwetemfundvo; kuhlintekela ngalokwenele, lokuhle nalokulinganako kutemphilo; kutfutfukisa tindzawo tetfu tasemakhaya nekucinisekisa kuvikeleka ekudleni; kanye nekucinisa imphi yekulwa nebugebengu kanye nenkhohlakalo.
Ngibala letintfo hhayi ngobe tonkhe tihlangene futsi kungabi ngoba kutakutsi ngemuva kwekuba tibalwe bese kulungiswa konkhe lokungakelungi emphakatsini wetfu. Ngikhetse kwenta njalo kute ngigcizelele liphuzu lekutsi iNingizimu Afrika ayititfoli seyisenkingeni yebuphuya. Inchabhayi lesibukene nayo kugucula lemibono ibe tinhlelo nemiklamo kute yetfulwe ngalokuphumelelisako.
Lemibono kwabelanwa ngayo ngibo bonkhe bantfu, njengobe ibekwe kutinhloso tamhlabuhlangene tekutfutfukisa bantfu (United Nations Millennium Development Goals).
Kodvwa lamuhla luntfu lusengotini yekutsi kufezeka kwaletinhloso kungephuta ngeminyaka leminyenti, uma kungephuti ngemashumiminyaka, ngenca yetinkinga tetemnotfo letikhungetse umhlaba wonkhe.
Loko ekucaleni lokucale njengetinkinga tetimali emkhatsini kwetikhungo letimbalwa tekubolekisa ngetimali sekwandze kwayewufika etikweleteni temhlaba, lokunemiphumela lemibi emkhicitweni nasekuhwebelaneni.
Singakhala ngemhobholo, sikhatsi lesifishane kanye nebudedengu bebaphatsi betinkapani letinkhulu lokungiko lokubangele letinkinga. Singasola tinchubomgomo tabohulumende labasuse emehlo abo kuloko lokumele babuke kuko baniketa imvume letihulako kutimakethe letingalandzeli imigomo kutsi tiletse tincushuncushu etinhlelweni tetimali. Singakwenta konkhe loku; futsi sitawube senta lokufanele.
Kodvwa umsebenti losemcoka nalosheshako ngulowo wekwatisa imiphumela yaletintfutfuko emnotfweni wetfu nasesifundzeni setfu, bese sita netimphendvulo letitawunciphisa umtselela wato ikakhulukati etincenyeni temphakatsi wetfu letisengotini.
Lesikwatiko ngukutsi simo lesisemukele lesilawulako eliveni letfu kanye netinchubomgomo letiphikisana nekusaphatwa kweluhlelotimali sisisitile kutsi sigweme umtselela lomkhulu waletinkinga.
Kodvwa sonkhe sati kahle kutsi, ngenca yekutsi sihlanganiswe ngalokucinile emnotfweni wemhlaba, kufunwa kwemphahla letfunyelwa ngaphandle kwehlile; kufinyelela etimalini kanye nekungena nekuphuma kwetimali kube ngulokubi kakhulu; kwehla kwemphahla lefunwako kubangele kwehla kwemkhicito; kusungulwa kwemisebenti kuphatamiseke kakhulu kantsi kuletinye tincenye tetimboni kudzilitwa kwebantfu emisebentini kube yintfo bantfu lababukana nayo mbamba.
Lobumatima bucondzene nesikhatsi lapho kuwa kwemandla emali kanye nentalo yemali lebolekiwe kusesetulu kakhulu.
Kuhlangene, loku lokwentekako kuletsa tinkinga etimalini leticokelelwako ngako sidzinga kwelula kuhlintekelwa kwetinhlelo kanye nekwetfula imiklamo yetfu yesakhiwonchanti. Ngalokunjalo, siphocelelwe kutsi sehlise kubiketela kwetfu mayelana nekukhula kanye nekusungula imisebenti.
Siyati futsi kutsi iNingizimu Afrika iphatamiseke kancane nakucatsaniswa nalamanye emave. Nembala, esikhatsini lapho labanye batitfola nome babiketela tinkinga tekuhlehlela emuva kutemnotfo, iNingizimu Afrika nelivekati lonkhe tisabukene nekukhula, nanobe kuhamba ngelizinga lelincane.
Kuloku, Malunga laHloniphekile, ngiyajabula kubika kutsi ekukhulumisaneni emkhatsini kwebungameli kanye nebaholi betinhlangano letahlukahlukene tetenhlalo, sivumelene sonkhe ngekungenelela lokutawunciphisa umtselela waletinkinga emphakatsini wetfu. Litsimba lelibukene naletindzaba lisaphishanekile emsebentini; kantsi letincenye letibanti letilandzelako tetimphendvulo kusakhulunywa ngato:
Kwekucala, hulumende utawuchubeka nemiklamo yakhe yekusisa emphakatsini, linani leselenyuke layewufika kumabhiliyoni emarandi langu-690 kuleminyaka lemitsatfu letako. Kuloku, uma kunesidzingo sitawutfola tindlela letinekucamba tekwenyusa timali.
Loku kutawufaka ekhatsi kwesekela kutfutfukiswa kwetfu kwetikhungo tetimali netimali letibolekwako etikhungweni temhlaba wonkhe, kanye nebudlelwane netinhlangano tangasese nekusetjentiswa kwetinsita letilawulwa tisebenti letinjengetikhwama temphesheni.
Kwesibili, sitawucinisa tinhlelo temisebenti yahulumende. Eluhlangotsini lunye, tinhlelo tekwandzisa timboni temisebenti njengetemphilo, tenhlalakahle, temfundvo kantsi netikhungo tekucindzetelwa kwemtsetfo titawuchubeka. Ngakulolunye luhlangotsi, sitawunonophisa kwetfulwa kwesigaba lesilandzelako seluhlelo lwemisebenti yahulumende (Expanded Public Works Programme).
Kwesitsatfu, kungatsatfwa tinyatselo letitsambisako etimbonini tangasese kute kuphikisanwe nekwehla lokukhulu ekusiseni kanye nekuvalwa lokungakadzingeki kwetindlela temikhicito nome tetitjalo.
Ngaseluhlangotsini lwakhe, hulumende utawemukela indlela yetimali lesetjentiswa timboni kanye netindlela tekuklomelisa letitawusita ekubukaneni naletinchabhayi etihlakeni letahlukahlukene, aphindze agcugcutele tikhungo tetimali kutsi tisite emafemu labukene nebumatima ngenca yaletinkinga.
Kutawubukwa telinye tindlela letingasetejentiswa, kufaka ekhatsi emaholideni lamadze, kuceceshwa lokwandzisiwe, sikhatsi lesifishane kanye nekwabelana ngemisebenti. Loku kutawuhlanganiswa nekutfutfukiswa kwemkhankhaso wekuba ngumhlali waseNingizimu Afrika lotigcabhako kanye netinyatselo leticinile ekungenisweni kwemphahla ngalokungekho emtsetfweni.
Kwesine, hulumende utawusimamisa aphindze andzise etimalini letichitfwa kutenhlalakahle, kufaka ekhatsi kwelula sandla lokuchubekako ekufinyeleleni kutibonelelo tekwesekelwa kwebantfwana labaneminyaka lengu-18 kanye nekunciphisa iminyaka yebudzala yalabadzala labatfola imali yemhlalaphasi kuhulumende kutsi ifike eminyakeni lengu-60 kubobabe.
Kwengeta kuloku, sitawelula kakhulu ekusebentiseni imali yesibonelelo sekucosha likati etiko kanye netindlela tekuvikela kudla ikakhulukati siphindze sibuke leto letingakavikelwa sikhwama salabangasebenti (Unemployment Insurance Fund) nome labo lasebacedze timali tabo tetimbuyeketo.
Sitawuphindze sichubeke nekubhekisisa tinchabhayi tekungatiphatsi kahle ekuncintsisaneni lokwentiwa nguletinye tetimboni tetfu. Kuloku, sitsandza kuhalalisela likomishani lelibukene nekuncintsisana (Competition Commission) ngesandla salo lesicinile lelisikhombisako kucinisekisa kutsi benti balokubi bayajeziswa.
Setsemba kutsi umphakatsi wetfu utawenyusa lizinga lawo lekutibandzakanya kute ucinisekise kutsi, phakatsi kwalokunye, imbuyeketo itfolwa ngibo bonkhe bantfu ngalesikhatsi emanani etintfo letingena kulelive ehla.
Letindlela letiphutfumako titawulandzela umtsetfo wenchubomgomo yekuphikisana nemjikeleto wetimali. Nanobe kunjalo, sitawucinisekisa kutsi emazinga ekuboleka ahulumende asebaleni futsi asimeme. Loku kuphindze kusho kuncipha emazingeni etikweleti tahulumende ngalesikhatsi timo tigucuka tiba ncono.
Imitamo yetfu itawuya ngekutsakasela kutsi tindlela tekuvikela imvelo nekutsambisa umtselela wekugucuka kwesimo tingabuye tifake sandla ekusungulweni kwemisebenti.
Emhlanganweni we G20 nasekuhlanganeni naletinye tikhungo letahlukahlukene, hulumende wetfu ucele kutsi kube khona kungenelela lokufanele nalokusheshako ikakhulukati emaveni latfutfukile lapho letinkinga tivela khona nalapho titinkhulu khona. Sikholwa ngukutsi sikhatsi sesifikile sekucinisa umtsetfo walapha ekhaya kanye nekubhekwa kweluhlelo lwetetimali; kodvwa ngetulu kwaloku, kubheka ngeliso lelibukhali kanye netinyatselo esilinganisweni semhlaba wonkhe kube yintfo lengagwemeki futsi naledzingekako.
Ngeliso lelihlatiyako, kumele futsi silondvolote sitfunti seluhlelo lwekuhwebelana emhlabeni, siphotfule tinkhulumiswano letichubekako tekuhwebelana kwemhlaba i-Doha Round, siphindze sicinisekise kutsi lusito lwentfutfuko aludvoselwa phasi.
Sifundvo lesakhako kuloku lesesikufundzile ngukutsi sidzinga budlelwane lobucinile emkhatsini walabadlala indzima kutemnotfo ezingeni lasekhaya nelemhlaba, kungabi kugcizelela umtselela wetinkinga letikhona kuphela; kodvwa kube nangukubeka tindlela letitawuvimbela kuchubeka kwato.
Eliveni letfu, sitawucalisa ngalokutibophetela njengencenye yeluhlelo lwekubeka umphakatsi wetfu endleleni lekhula kakhulu naletfutfukako. Budze besikhatsi ekutfolweni kuhamba ngesivinini lesikhulu kweluliwe ngandlelatsite. Kodvwa asinako kungabata kutsi sikhatsi sitawufika madvute nje.
Kuloku, indlela lesibeka ngayo live lakitsi kutsi lisebentise ematfuba layimvelakancane lesebusweni betfu, kutawuba ngulebaluleke kakhulu. Ngibhekise lapha ikakhulukati kuNdzebe yeMhlaba ye-FIFA yanga-2010 kanye neNdzebe yelUbumbano letawudlalwa etinyangeni letimbalwa kusukela nyalo. Ngalokungiko yonkhe imiklamo netinhlelo sekuphotfuliwe nome sekusedvute nekuphotfulwa kusukela etinkhundleni temidlalo, sakhiwonchanti setekutfutsa, tindlela tekuphepha, tindzaba tetindzawo tekuhlala, kuya kutemphilo netinhlelo tebantfu bakulamanye emave kucinisekisa kutetsemba kwencenye yemdlalo welibhola letinyawo emhlabeni wonkhe kutsi umchudzelwano wetfu utakuba ngulonemphumelelo.
Sikholwa futsi ngukutsi, ngemuva kwekuncoba imidlalo lesihlanu ngekulandzelana, licembu lesive nyalo selinekutetsemba lokukhulu litilungiselela kusebenta ngetulu kwaloko lokulindzelekile!
Kodvwa ngetulu kwaloko, lifa lelikhulu lalomchudzelwane litawuba selikhonweni letfu lekukhombisa umoya lomuhle nebuntfu beNingizimu Afrika kugucula unomphela yonkhe lemicabango lekhona ngelive lakitsi nangelivekati lakitsi kubo bonkhe bantfu bemhlaba. Loku kuncike kitsi sonkhe; loko akusiyo intfo ledzinga imali!
Kuloku futsi sitsandza kuhalalisela onkhe emacembu etfu etemidlalo labeke iNingizimu Afrika ekusebenteleni imphumelelo kulomnyaka lowengcile. Kuhalalisela lokukhulu kubhekiswe elicenjini letfu lekhilikithi lelenyuke intsaba yekukleliswa kwemave emhlaba.
Nembala siboshampeni bemhlaba kuteragbhi; Giniel de Villiers nelicembu lakhe bancobe i-Dakar Rally; licembu letfu lalabakhubatekile liyachubeka nekusenta sitigcabhe; kanye nelicembu letfu lelibhola letinyawo lalabangaphasi kweminyaka lengu-20 lisebente kahle kakhulu ekuchudzelaneni.
Make Sikhulumi nalokanguSihlalo loHloniphekile;
Emavikini nje lamabili lengcile, iNingizimu Afrika iphotfule incenye yemilandvo yesintfu ye-Mali kute kugcinwe emaphepha lamadzala lacuketse lwati lwe- Timbuktu.
Lamagugu esive akhomba e-Afrika njengayo indzawo yesayensi netemibhalo, tenjulalwati netemabhizinisi, leyaphatanyiswa kuhwebelana ngebugcili kanye nekuphangwa kwemnotfo wase-Afrika.
Loku lokucaliswako kumele kusihlahlele kutsi sihlangane nalamanye emave kulelivekati letfu kanye nemave amshiya lowa kute sente ncono timo tekuphila tebantfu.
Nembala, ngetulu kweminyaka lengu-15 sente yonkhe imitamo kucinisekisa kutsi i-Afrika itfola kuvuselelwa kabusha kuloko lokumele ngalokungiko kube ngumnyakalikhulu we-Afrika. Kancane kancane, kodvwa ngalokucinisekile, live letfu lichubekelembili nekutalwa kabusha kwalo, ngenshisekelo yebantfu balo labenyukela etulu kweluhlelo lwebaholi balo, kucinisekisa litsemba lalo nekuvuseleleka kwalo emhlabeni.
Nguloku, futsi nguloku kuphela, lokwente kutsi sichubeke nekusita bantfu baseZimbabwe kutsi batfole sisombululo saphakade etinkingeni letikhungetse lela live. Kuloku sitsandza kuhalalisela onkhe emacembu eZimbabwe ngekuphetsa tinkhulumiswano, kwetfula umklomelo wekugcina lobesolomane kuyinshisekelo yebantfu balela live kanye nayo yonkhe incenye yelivekati lelingaseNingizimu: lokunguhulumende losimeme losemtsetfweni lolungele kubukana netinchabhayi letibhekene nebantfu. Sikhutsatekile kutsi, itolo, liphalamende laseZimbabwe liphasise sichibiyelo 19 semtsetfosisekelo, lakha sisekelo sekubunjwa kwahulumende lofaka ekhatsi tonkhe tinhlangano.
Kubonga kwelikhetselo kubhekiswe kumlamuli we-SADC, loyo lobekangumengameli walelive Thabo Mbeki nelitsimba labasebente ngaphandle kwekuphumula basita ngesineke ekuletseni luhlelo loluphetse ngalokuyimphumelelo.
Nyalo umsebenti wekuvuselela kabusha sewungacala ngekutimisela; kantsi neNingizimu Afrika seyime ngemumo kusita lapho ingakhona khona. Njenganyalo sekuvele kunesidzingo lesiphutfumako sekusita ekubukaneni netinkinga letikhungetse bantfu bakulela live. Sinelitsemba lekutsi, ngobe uyanakekela, umphakatsi wemave emhlaba utawubambisana nebantfu baseZimbabwe njengobe bacala bavutsa endleleni lensha.
Siphindze futsi sigcugcutelwe ngukutsi, konkhe lokulungile nalokucalako kungabukeka kukhombisa inchubekelembili yebantfu base-Democratic Republic of Congo eluhambeni lwabo loluya ekusimameni nasemphumelelweni, kwekutsi inchubekelembili ayincengeki.
Budlelwane lobakhiwe esikhatsini lesicedza kwendlula emkhatsini kwebuholi base-DRC nebase-Rwanda bucuketse setsembiso sekuchubekela embili etindzabeni tekuvikela nasekubukaneni netinkinga letitsintsa bantfu; kodvwa, ngalokwetsembisako, nangalokumayelana nekukhulumisana kutepolitiki. Ngalokunjalo sitawuchubeka nekusebentisana nalamanye emave kanye neLubumbano lwase-Afrika ekuchubekiseleni embili letinhloso e-Burundi, Sudan, Western Sahara, Cote Divoire, Somalia nakuletinye tindzawo.
Njengobe bekutawube kufakazelwe tintfutfuko letehlukahlukene etinyangeni letimbalwa letengcile, iNingizimu Afrika itawusebentisa litfuba lekuba ngusihlalo we-SADC kute icinise lesikhungo sesifundza lesibaluleke nakangaka, ngekugcizelela ikakhulukati kutincumo tengcungcutsela kanye nekucinisa kusebentisana kwesifundza eluhlangotsini letemasu.
Esikhatsini lesifanako sitakwenta ncono kukhulumisana kwe-SADC netimakethe taseMphumalanga nase-Afrika leseNingizimu (COMESA) kanye netimakethe letiseMphumalanga ne-Afrika (EAC). Letinkhulumiswano leticaliswako titawusungulwa kute kwandziswe kunekutsi kwentiwe butsakatsaka budlelwane lobungenelele lesibutfolako elubumbanweni lwemincele yase-Afrika leseNingizimu (SACU).
Ngalesikhatsi sitsandza kwendlulisa kuhalalisela kwetfu bantfu kanye nebuholi base-Zambia, Ghana ne-United States of America ngelukhetfo lokuluphawu lwekugucula imincele yemibuso yesive sabo.
Sitawuhlala ngaso sonkhe sikhatsi sicinisa kusebentisana nalamave kanye nalamanye kute sichubekisele embili loko lokuhle kubantfu.
Sinenhlanhla yekutsi kulomnyaka sicedzela imibungato yemnyakalishumi yekucala yebudlelwane betfu babosomasu ne-Peoples Republic of China. Kuleminyaka leyengcile, kucace kahle futsi kukhona kuzuza lokukhulu lokutawutfolakala ngalobudlelwane betfu.
Sitsandza futsi kucinisa kutibophetela kwetfu kulobudlelwane lesibucale ne-Brazil ne-India nge-IBSA; kanye nekucinisa budlelwane live lakitsi lelinabo nemave ase-Asia, e-Middle East, kanye ne-Latin ne-North America.
Sivete kukhatsateka kwetfu etikhatsini letinyenti mayelana nekungevani lokuchubekako e-Middle East yonkhe ikakhulukati i-Israel ne-Palestine.
Kudana kwetfu lokujulile ekubhebhetsekeni kwekungevani kanye nekulahleka kwetimphilo, ikakhulukati tebahlali kufaka ekhatsi bantfwana, labasikati nalabadzala akuchazeki nekuchazeka.
Ngete kwaba khona kufakazela letento tebubheva leticekela phasi kanye nelunya. Sitsemba kutsi ngalesikhatsi, imitamo leyentiwe kabusha yimiphakatsi yemave emhlaba yekuletsa tisombululo taphakade kulokungevani itawutsela tiselo, kute ema-Sirayeli nemaPhalestina atewuba nekuthula nekuvikeleka emaveni emibuso yawo.
Kuhalalisela kwelikhetselo kubhekiswe kuhulumende wase-Cuba ekubungateni iminyaka lengemashumi lasihlanu latfola kutimela, ngayo, inkhululeko yekukhetsa indlela leya entfutfukweni.
Emnyakeni lowengcile sikwatile kuphotfula letinye tinkhulumiswano nelubumbano lwaseYurophu ebudlelwaneni betfu kutemasu; sitsemba futsi kutsi umoya lokhonjiswe ngalesikhatsi setinkhulumiswano utawuba khona nangalesikhatsi siphotfula tinkhulumiswano letahlukahlukene etivumelwano tekwakha budlelwano kutemnotfo nalamanye emave esifundza sakitsi.
Sibheke ngemehlo labovu kucinisa lobudlelwano ngalesikhatsi sibamba ingcungcutsela nemave elubumbano lwaseYurophu i-South Africa-EU Summit ngasekupheleni kwalomnyaka losetulu.
Kanye nalamanye emave aseNingizimu sitawuchubeka nekuchubekisela embili tinhloso tekwakhiwa kabusha kwamhlabuhlangene, sikhwama semali yemave emhlaba kanye naletinye tikhungo letahlukahlukene kute tikhombise ingucuko nengucuko lengiyo yemhlaba wonkhe tibuye tisebente ngendlela yentsandvo yelinyenti, lefanako nalesebaleni.
Siphindze sitibophetele ekuhlangabetaneni netinhloso tetivumelwano temave emhlaba, lokufaka ekhatsi i-Kyoto Protocol kanye netangembili kwato kute kuzuze titukulu letitako phakatsi kwebantfu bakitsi kanye nebantfu bemave emhlaba.
Make Sikhulumi nalokanguSihlalo loHloniphekile;
Lokuchuba lemitamo yetfu yimigomonchanti lemibili: sidzingo setfu sekucedzela kutfunywa lokutfunywe lohulumende nga-2004; kanye nekubaluleka kwekucinisekisa kutsi hulumende lotawungena ngemuva kwelukhetfo utfola indzawo seyilungisiwe yekwetfula tinhlelo tawo ngaphandle kwekwephuta lokungadzingeki.
Etinyangeni letimbalwa letitako kuye ngelukhetfo lwavelonkhe nelwetifundza, sitawutama kuphotfula loko lesitfunywe kona. Njengencenye yemiklamo leminyenti lecuketfwe eluhlelweni lwekusebenta kwahulumende, sitawubhekisa ikakhulukati kuloku:
* kusungula emandla ladzingekako ekwetfulwa kwetinhlelo letincono kanye nekuhlanganisa lokuncono ngekhatsi nakuto tonkhe tinhlaka tahulumende, kufaka ekhatsi lisu lekuplana kuvelonkhe;
* kuchubeka nemkhankhaso wekulwa nebuphuya kanye nekucedzela luhlaka lwelisu lwekulwa nebuphuya kusetjentiswa tinkhulumiswano nemphakatsi letichubekako kungunyalo;
* ekwetfuleni luhlelo loluphelele site netindlela tekucedza tehlakalo tesifo sensheko etincenyeni letahlukahlukene telive;
* lucwaningo kanye netinkhulumiswano letichubekako eluhlelweni loluphelele lwetekuphepha kufaka ekhatsi ludzaba lwemshwalense wetemphilo (National Health Insurance);
* kucinisa umkhankhaso wekonga gezi, kute kukwati kubukwana nalobumatima lobukhona kungunyalo nekugucula kutiphatsa kwetfu, ngakulolunye luhlangotsi sibe sinonophisa imiklamo yekwakha emandla lamasha nekusebentisa leminye imitfombo yekutfola emandla agezi sibona kutsi ngetulu kwemiphumela yekugucuka kwesimo selitulu, imitfombo lefana netibasa letitimbiwa kanye nemanti kuyancipha kantsi sidzingo sako siyenyuka;
* kuhlanganisa imiphumela yelucwaningo ibe ngumsebenti wesicuku lesifanele ekungeneleleni emnotfweni wesibili lokunjengeluhlelo lwemsebenti wemphakatsi, kwesekelwa kwemabhizinisi lamancane nalamakhulu etinhlelweni tekutfutfukisa tindzawo tasemakhaya;
* kucinisa imitamo yekwakha kabusha luhlelo lwetebulungiswa, kufaka ekhatsi luhlolo lwetesayensi, kwenyuka lokusheshako elinanini lebaphenyi, kusetjentiswa ngalokuphelele kwebuchwepheshe belwati nekuchumana, kanye nekuphatfwa kwetinkantolo ngalokuncono; kanye
* nekuchuba luhlelo loluhlose ekuciniseni tinhlaka letibukene netindzaba tekulingana ngekwebulili njengekumelwa nga 50/50 etinhlakeni tekutsatfwa kwetincumo, kutfutfukiswa kwelusha, emalungelo ebantfu labakhubatekile kanye nemalungelo ebantfwana kufaka ekhatsi kuphotfulwa kwetinkhulumiswano tenchubomgomo yelusha (National Youth Policy), kulungiselelwa kwetfulwa kweshatha yelusha lwase-Afrika naseyivunywe yiphalamende, kanye nekucalisa sikhungo lesitawubukana nekutfutfukiswa kwelusha (National Youth Development Agency); kungenisa luhlelo lolubukene nebulili kanye nekutfutfukisa (SADC Protocol on Gender and Development) ephalamende; kucinisa kumelwa kumalungelo ebantfu labakhubatekile; kanye nekwenyusa linani labomasipala labacalise ngetinhlelo letibukene nemalungelo ebantfwana (Childrens Rights Focal Points) kutsi lengce kulo 60% lelime kulo kungunyalo.
Leti naletinye tinhlelo, kufaka ekhatsi i-Apex Priorities letikhonjwe ngumbuso enkhulumeni letfulwelwa sive yangenyanga yeNdlovana emnyakeni lowengcile, takha umsuka wemitamo yetfu yekuphotfula kutfunywa kwetfu lokwatiwako kanye nekubeka sisekelo sesikhatsi lesitako.
Sitawucinisa imitamo yetfu lekhutsatwa ngumdlandla, litsemba nekuvuseleleka kwebantfu baseNingizimu Afrika ekuphokopheleni kutfola loko lokusilungele tsine sonkhe. Loku, kantsi kungulokubalulekile, kungumtfombo wekutetsemba kwetfu nasitsi sive sisesimeni lesikahle. Intsandvo yetfu yelinyenti ingulekahle. Iya ngekukhula njalo icina.
Ngaloko, ngemavi emengameli wangaphambilini Mandela, [asi] katimiseli kulibala, ngobe luhambo [lwetfu] loludze alukafiki esiphelweni.
Ngiyabonga.
Issued by: The Presidency
6 February 2009